text:
Oranjestad – Bispo di Aña Nobo ta e inicio di un bunita tradicion cu ta sigui te 6 di januari cu ta Dia di Tres Rey. Despues di Pasco di Nacemento ta prepara pa Aña Nobo. Aña Nobo tabata hopi simpel compara cu awendia. Nos hendenan tabata mata un carne of un porco p’asina tin bastante cuminda pa e dianan di fiesta. Casi ningun hende ta bay drumi bispo di Aña Nobo. Ta celebra Aña Nobo cu musica y hopi cuminda manera sopi bestia chikito y tambe stoba di bestia chikito. Nan ta tuma algun betro y saborea nan cuminda crioyo. Hunto cu esaki no por falta un pida ‘boyo’, traha di maishi rabo, cual tabata un tradicion bieu.
Esakinan ta ser ofreci na e bishitantenan cu un bon deseo na tur esnan cu yega na e cas.
E Arubiano tabata gusta cuminda sala y tabata un tradicion grandi durante cambio di aña cu mester tin carnisa of suls y un sabroso cos di pasa boca pa bishita inespera p.e. E fiesta y ambiente ta sigui te den oranan di mainta. Un di e bebidanan cu ta ofrece durante Pasco y Aña Nobo ta chuculat’i pinda, cu tabata sirbi cayente y no tin chuculati den dje.
Imagina bo cu ta 1883, cien y pico aña pasa, mas o menos 11:30 p.m., mey ora prome cu mey anochi, den e hogar Arubiano na mas of menos e ora ey, e mama lo ta bariendo e cas, maske cu e tabata limpi caba. Tambe tabata sencia e cas pa core cu mal spirito di e aña bieu. Tabata habri tur bentana y porta pa mas of menos dos minuut prome cu mey anochi y cada miembro di famia ta bay para pafo dilanti porta di cas pa yama bonbini y pa ricibi Aña Nobodoor di scucha e sonido di klok di misa, un tiro di scopet of te hasta un dinamiet. Otronan ta bay misa di mey anochi, bin cas y warda bishita di famia.
Awendia bispo di Aña Nobo kiermen un anochi di tira klapchi sin fin, unda cu bo bira, prome cu e pandemia, restaurantnan cu nan specialidadnan y hopi fiesta pa atende. Dianan di fiesta y celebracionnan ta parti di e cultura Arubano. Tiramento di klapchi ta cuminsa un siman prome cu Aña Nobo pa anuncia cu e aña ta bay cabando y otro ta cuminsa. Despues cu Lago Oil & Transport Co. Ltd. a bin, esnan di San Nicolaas yvecindario tabata warda riba un ansha e barconan mara na waf pa zona nan pito net 12or y mey anochi. Tur hende ta desea otro un Bon Aña, bay paden y dal un betro y algun coy come. Aki sea nan ta spera riba un Dande of bay bishita famia di mas cerca, specialmente tuma bendicion di e wela y/of welo. E bishitanan aki ta sigui henter dia.
Asina ora di mainta habri e dia ta sigui mescos cu Pasco ya cu e hendenan tabata lanta tempran y prepara pa bay misa. Despues fiesta ta cuminsa y tabata cuminsa bishita otro. E diferencia grandi entre Pasco y Aña Nobo tabata,cu ta compaña e actividad cu bebida y bailamento.
E dushi di e temporada aki ta cu ta na Aruba so nos ta celebra esaki asina y nos tin nos Dande.
Mientras cu e hendenan tabata come y bebe, hende muhe generalmente tabata sinta den sala of hadrey di cas y e bebida tabata coecoei y ponche crema. Mientras cu e hende hombernan ta sinta den cura combersa y conta chasco, leu a leu e teblachi ta pasa rond cu e betro. Nan tabata dal nan betro di rom y ‘Jenever’ (Yanefro). Emusiconan ta pasa bishita bisiña cu nan instrumentonan musical pa ofrece e ‘Dande’ tradicional. Esaki tabata y ta un bendicion caminda cu solamente un cancion pa e ocasion ey.
Nan ta pasa di cas pa cas p’asina ofrece nan miho deseo pa e Aña Nobo, cantando e ‘Dande’. Naturalmente nan tabata bon ricibi y e hendenan tabata tira placa (cen, placa gay, cepelin, depchi, diesplaca, un patin, etc.) y tambe boyo den e sombre.
E musiconan por a sinta come y bebe algo. E custumber aki nos ta yama ‘piki punta’ (di punta pa punta). E grupo tabata cuminsa toca despues di tiro di dia 31 di december y ta sigui cu esaki te cu dia 6 di januari, Dia di Tres Rey. Den e paranda ora algun musico ta sinti nan mes cansa, e tempo aya tabata dal un comi di sopi di bestia chikito y ta sosega den veranda di e cas, pa despues sigui cu e paranda di Dande. Esaki ta un dushi temporada, y tradicion unico y bunita den nos cultura Arubano.
Awendia otro tradicion ta e cendemento di pagara net prome cu e habrimento di aña sea na cas of e negoshinan pa ceramento di aña. Tur esaki ta pa core cu mal spirito, e fucu y trece bon suerte.
Un di e folklore di mas bieu di Aruba ta nos Dande cu afortunadamente ainda ta existi den cierto barionan. E serenata of paranda aki a casi perde su balor y existencia pa motibo cu generacion nobo no a siña di aprecia esaki. Ki tempo e Dande a cuminsa, ningun hende por bisa cu exactitud, pero e por ta data di 1863 y no sa kende ta autor di e letra y musica. Pero cu tempo el a bira hopi popular dicomienso di siglo 19. Asina cu Aña Nobo habri, varios grupo di musiconan ta sali pa duna e bendicion na casnan di famia, bisiña y amigonan. Sigur tur esnan cu ta desea di ricibi nan Dande. E instrumento uza tabata y ta Fio (violin), triangulo, tambor, wiri, despues tin mas compaña, esta e guitara, cuarta, accordeon, madolin, e tambu. E musica y alegria ta cuminsa na porta cu e cantante pidiendo permiso pa drenta cas y Dios su bendicion pa e famia deseando cada miembro di famia. Cuminsando di e cabes di cas te na e mas chikito di famia deseando cada miembro di famia bendicion, suerte, y bon salud pa e aña nobo. E otro integrante di grupo y e cantantenan ta responde den coro e “Ay Nobe” despues di cada deseo, mientras e cantante ta pasa su sombre pa un gesto. Antes ta cuminda ta wordo poni den e sombre, pero awendia esaki a cambia pa placa. E placa no ta parti di e tradicion mes, sino cu tempo el a bira un custumber. E Dande di Aruba ta berdaderamente e tradicion real pa motibo cu ningun otro isla den Caribe tin e tradicion aki.
Ta ser bisa cu e palabra Dande a bini di e palabra na Spaño ‘Dandare’ cu ta nifica bay den un paranda di un luga pa otro. E letra (lirico) ta varia un poco dependiendo cuanto miembro di famia ta presente na e cas, como cu e lirico den actualidad ta duna un bon deseo, y menciona e persona su nomber y desea un Bon Aña yen di bendicion, salud y prosperidad. E cantante mester demostra e habilidad pa improvisa, mientras placa ta wordo tira den e sombre pa suerte y bon suerte. Despues di e Dande, e grupo ta canta un para di pieza mas y e doño di cas ta ofrece algo di bebe y come. Manera menciona prome y asina e grupo di Dande ta sigui di cas pa cas di famia, amigo y conocinan. Pueblo di Aruba por ta contento y agradecido cu ta danki na Sr. Harry Croes y su fundacion cu a bini cu e Festival di Dande cu e aña aki ta su di 48 biaha cu esaki ta ser presenta pa e adultonan y asina tene e tradicion bibo. Cada aña Aruba ta conoce su Rey y Reina di Dande. Tambe mester menciona un danki na Comision Pro Cultura cu pa 21 aña ta carga e tradicion aki bou di nos mucha y hobennan. Caminda varios di nan a cuminsa for di chikito y sigui competi den e festival diadulto…
Departamento di Cultura Aruba ta desea henter e pueblo di Aruba un dushi cera di aña y un prospero Aña Nobo 2022.


c: text/html

text:
3 E deklarashon akí ta konfiabel:Si un hòmber ta hasi esfuerso pa bira un superintendente, e ta deseá un trabou ekselente.2 P’esei, e superintendente* mester ta ireprochabel, esposo di ún esposa, moderá den su kustumbernan, di sano huisio, ordená, hospitalario,* kapasitá pa siña otro hende,3 no un buraché, no un hòmber violento,* sino rasonabel, no un buskadó di pleitu, no un hòmber ku stima plaka;4 ma un hòmber ku ta dirigí su kas na un manera ekselente, kende su yunan ta sumiso i respetuoso5 (bon mirá, si un hòmber no sa kon pa dirigí su mes kas, kon lo e por kuida e kongregashon di Dios?),6 no un hòmber resien kombertí, pa e no hincha di orguyo i risibí e mesun huisio ku Diabel a risibí.7 Ademas, e mester tin tambe un bon reputashon serka hende di pafó,* pa e no ser reprochá i kai den trampa di Diabel.8 Asina tambe, sirbidónan ministerial mester ta hende serio, ku no tin dos lenga, ku no ta bebe muchu biña, ku no ta golos pa ganashi desonesto,9 ma ku ta pega fielmente na e sekreto sagrado di e fe* ku un konsenshi limpi.10 Ademas, laga tèst e hòmbernan akí promé pa wak si nan ta apto; anto si nan ta liber di akusashon, laga nan sirbi komo sirbidó.11 Asina tambe, hende muhé mester ta serio, no kalumniadó, ma moderá den nan kustumbernan, fiel den tur kos.12 Laga sirbidónan ministerial ta esposo di ún esposa, ku ta dirigí nan yunan i nan kas na un manera ekselente.13 Pasobra e hendenan ku ta sirbi na un manera ekselente ta haña un bon reputashon i por papia ku gran frankesa* tokante nan fe den Kristu Hesus.14 Aunke mi ta spera di bini pronto serka bo, mi ta skirbi bo e kosnan akí15 pa den kaso ku mi tarda, bo sa kon bo mester komportá bo den e kas di Dios, ku ta e kongregashon di e Dios bibu, un pilá i apoyo di e bèrdat.16 Sí, e sekreto sagrado di e deboshon na Dios akí sin duda ta algu grandi: ‘Hesus a ser manifestá den karni, a ser deklará hustu den kurpa spiritual, a aparesé na angel, a ser prediká entre e nashonnan; hende den mundu a kere den dje i Dios a risibié ariba den gloria.’
Nota na pia di página
^ Na griego: epískopos. Esaki ta referí prinsipalmente na un hende ku ta duna kuido i protekshon.
^ Òf: “kla pa yuda hende straño (òf, hende deskonosí p’e).” Lit.: “ku stima hende straño.”
^ Lit.: “ku ta kana parti sla.” E palabra griego por nifiká dal un hende físikamente òf ku palabra.
^ Òf: “hende ku no ta parti di e kongregashon kristian.”
^ Aparentemente, akinan “fe” ta referí na tur siñansa kristian.

robotstxt: allowed

filter: keep


text:
KRALENDIJK – “Mi mensahe ta kla. Siudadano mester hasi denunsio si violá nan derechonan básiko”, asina Herman* ta bisa. Riba 6 di ougùstùs 2021 el a hasi denunsio kontra e hefe di e Departamento di Asuntunan Sosial i Labor (SZW).
E ta kulpa e hefe personalmente di falsifikashon di dokumentu, insulto, intimidashon, violashon di su derechonan básiko i dañamentu di su bon nòmber. Esaki pa motibu di un artíkulo di Ret Karibense. “Ta sin bèrgwensa kon nan ta anda ku hende”, asina e ta bisa.
Sosten di corona’
Komo trahadó partaim Herman ta den servisio serka un kompania. Ademas e ta traha komo freelancer i banda di esaki e tin su propio kompania sin personal. Pa motibu di e pandemia el a pèrdè su entradanan fiho. Riba promé di aprel 2020 el a hasi un petishon pa supsidio segun e reglanan di sosten di corona. El a haña supsidio i a konsider’é komo ‘èks trahadó, loke no tabata kuadra pasobra ainda e tabata den servisio di e empresa.
Riba 30 di sèptèmber 2020 Herman ta risibí un karta di SZW den kua ta bis’é ku ta stòp e supsidio pasobra e no tabata alkansabel. “Mi no a haña niun telefon di SZW, nan ta gaña”, e ta bisa. Despues e ta haña un karta den kua ta bisa ku riba 5 di òktober Herman lo a bai e bentana di SZW i ei el a komportá sin rèspèt. “Mi no a ba e bentana di SZW. Ta akusá mi sin motibu, unda e prueba ta?”
Segun Herman SZW ta trata siudadano manera ta bobo nan ta. E ta kontra di e desishon di SZW pa no duna supsidio mas, e motibunan ku SZW ta duna pa esaki i e echo ku el a risibí e desishon sin ku a stipulá un fecha. Asina ta masha difísil pa duna opheshon.
Hustisia
Herman a entamá un kaso kontra SZW i riba 6 di ougùstùs di e aña aki korte di promé instansha a trata e kaso aki. Ainda no tin veredikto. “Mi por defendé mi mes, pero kiko ta pasa ku tur e otronan ku no sa kon pa sali pa nan derechonan?”. Herman ta puntra su mes. Idioma hulandes por forma un opstákulo pa tuma paso kontra e organisashon aki.E ta enfatisá ku kada siudadano mester hasi denunsio si violá na derechonan.
Segun Herman dos dia despues ku el a hasi denunsio un polis a yam’é. “E brigadir a bisa mi ku nan a manda e denunsio pa Ministerio Públiko, komo aki ta trata di un ámtenar den servisio”, e ta splika. Den e kaso aki fiskal mester disidí si reshèrshi di Reino ta bai hasi un investigashon.
Polis ta konfirmá e denunsio. “En berdat a hasi denunsio i esaki ta keda na Ministerio Públiko”, Miluska Hansen, bosero di Kuerpo Polisial Hulanda Karibense ta bisa.
‘Ministerio na Hulanda ta na altura di mi denunsio, Te aworakí mi no a haña un reakshon’
No por konkluí for di e denunsio si ta trata di un echo kastigabel. Esei ta e motibu ku no a investigá e denunsio mas aleu”, Roderick Gouverneur, bosero di Ministerio Públiko, ta bisa.
Segun Ministerio Públiko a pone esun ku a denunsiá na altura di e desishon aki. Herman ta bisa ku niun instansha no a tuma kontakto kuné.
Karta ku desishon di Ministerio Públiko
“Mi a ferwagt ku no lo persiguié. Awor mi ta bai kuminsá un prosedura di artíkulo 15”, Herman ta bisa. E ta bai aserka Korte Komun di Hustisia ku e petishon pa persiguí e hefe di SZW. En efekto pa rechasá e desishon di Ministerio Públiko. Pa por kuminsá un prosedura di artíkulo 15 promé Herman mester risibí un karta den kua ofisialmente ta pon’é na altura di e desishon di Ministerio Públiko.
Tantu SZW komo Ministerio Públiko ta bisa ku Herman tin e karta aki, miéntras ku Herman ta ninga esaki.
Abusu di poder
Segun Herman esaki ta un lucha kontra abusu di poder. “Mi tin dies aña ta biba na Boneiru i mi ta sinti mi bonerianu. Mi ke lanta kontra e ámtenar arogante aki di RCN ku ke hunga doño na e isla aki. Nan no tin niun tiki amor pa e isla aki òf e hendenan.
El a hasi e situashon aki konosí serka kasi tur instansha ku tin algu di hasi ku SZW. “E ministerio na Hulanda ta na altura di mi denunsio, mi a manda un email pa e Representante di Reino suplente Jan Helmond. Te aworakí mi no a haña niun reakshon.”
Pa komishon di Tweede Kamer
Kiko ku e desishon di fiskal lo bira, Herman ke sigui. “Mi lo aserká e Komishon di Tweede Kamer fiho.”
*Herman su nòmber kompleto ta konosí serka redakshon”
Kiko ta pasando? Èks kolaboradó ta ekspresá krítika riba SZW: Mal maneho, aktuashon sin pia sin kabes, i basha miónes di plaka
Masumah Hosseini, un kolaboradó di SZW ku tabata okupá ku e bon maneho di uso di sèn for di e medida di emergensia di Covid, ta bisa ku e maneho di e departamento di Asuntunan Sosial i Labor (SZW) lunanan largu a gasta sèn hulandes di impuesto pa falta di kòntròl.
Erik Brakke, hefe di departamento di SZW ta ninga e akusashon: “Kere mi, hulandes no ta regalá sèn asina asina.” Lesa mas: Persona ku ta raportá inhustisia ta kritiká e unidat SZW di RCN


text:
Mi ta sumamente contento di mira resultado di une sfuerso grandi haci no solamente door di Gobierno tambe di e departamentonan envolví. Awe tanto KIA como Guarda Nos Costa tin un grupi di trahado miho prepara pa atende cu nan tarea.” Esaki Parlamentario Alvin Molina, di fracción di MEP den Parlamento, a bisa despues di e ceremonia di entrega di diploma y huramentacion siman pasa.
Mas cu 20 funcionario a finalisa un curso prepara door di Opleiding Centrum KIA, di cualnan tabata Curso Basico Gevangeniswezen mientras cu esun pa personal di Guarda Nos Costa a concentra riba leynan di admision y expulsion, cu ta e parti cu nan ta traha cu ne.
Inversion haci den e dos gruponan aki ta mustra e compromiso di Gobierno di Aruba pa percura cu empleadonan publico, principalmente esnan di siguridad , ta debidamente prepara den ehecucion di nan tarea, importante pa orden publico na Aruba.
Parlamento, fraccion di MEP, tambe a hunga un rol importante den organisacion di cursonan asina. A haci apelacion na Minister di Husticia, sr. Rocco Tjon, tanto pa e presupuesto ultimo como esun actual pa pone e fondonan disponibel pa e parti di siguridad di Aruba ta bon cubri. No ta importante solamente pa tin e personal necesario pero tambe ta importante cu nan ta dispone di e conocemento necesario y pa nan sigui haya cursonan adicional.
Hopi importante tabata pa mira cu pa prome biaha den 20 aña di existencia, cu awor ta bou guia di sr. Richard Kramers, cu a percura pa personal di e departamento aki tambe ta haya cursonan necesario. “No solamente tira nan den un puesto y laga nan traha. Pero duna nan e conocemento necesario tambe.”
Ta masha importante pa nos fronteranan ta bon protegi y si e hendenan aki toch burla di siguridad, pa nan por wordo aresta mas lihe posibel, basa riba leynan local.
E grupo di KIA cu a huramenta y a haya nan certificado tin un rol special den KIA. Nan ta e di dos grupo cu a finalisa e curso aki. KIA no solamente ta responsabel pa wanta esnan cu comete un delito cera tras di trali. Pero mester percura cu mientras nan ta eyden, pa nan salud mental, recreacion, etc. Cumpli cu nan derechonan manera Tratadonan internacional ta señala. E grupo aki lo percura cu presonan ta wordo saca pa lucht y haci nan parti recreativo.
Mi kier gradici tur esnan cu a percura cu e cursonan aki por a bira un realidad. Y ta haci un apelacion na e Minister encarga pa pone mas curso disponibel pa trahadonan cu ta percura pa orden publico na Aruba. Naturalmente palabra di felicitacion na tur e graduadonan.”


text:
ORANJESTAD- Tin un LB (LandsBesluit) den circulacion den cual tin un lista largo di nombernan di entre otro pisca y otro especienan acuatico cu no mag di wordo pisca, pasobra nan lo ta proteha pa ley. Tuma bon nota cu e LB aki no ta firma door di Minister de Meza, kende ta e minister encarga cu medio ambiente ni tampoco door di Minister di Husticia Dowers. Esaki pasobra cu ni Minister de Meza ni ningun otro minister a sinta cu partidonan envolvi pa defini e lista aki pa loke ta e piscanan y otro especienan proteha pa ley. Durante e dianan aki mandatarionan lo sinta cu piscadornan pa yega na un lista apropia unda tur partido ta satisfecho cu ne. Aunke cu na Aruba no tin sobrepesca, asina mes tin cierto pisca y especienan acuatico cu mester wordo proteha pa ley pa nan no bay perdi. Pronto ta bay tin mas aclaracion riba e topico aki.
Home Uncategorized Pronto ministernan De Meza y Eman ta sinta cu piscadornan pa defini...


text:
1967, un accidente tragico aereo na Aruba den cual dos persona local a fayece
Diasabra 14 di October 1967, den oranan di mainta durante un Torneo Internacional di Pesca organisa pa Aruba Nautical Club, un tristo noticia a sucumbi henter Aruba.
Algo prome cu 12’or di merdia, e noticia a cuminsa circula cu un sportplane di Aruba Flying Club (AFC) cu 4 persona a bordo a cay, tambe cu esaki a sosode mas o menos 1 kilometer pariba di e final di e pista di De Vuyst Vliegveld.
Sportplane a crash y Jose Benoit Croes a fayece
Durante cu e sportplane a lanta, pa un of otro motibo a crash y a pega candela. E homber arubiano Jose Benoit Croes di 34 aña no por a sali na tempo for di e avion y e la ricibi hopi kemaduranan serio y a fayece mesora na e sitio. Jose Benoit Croes(dfm) tabata waarnemend hoofd di Arubaanse Voorlichtingsdienst. E tres otro ocupantenan a keda herida, di cual un su situacion tabata hopi critico.
Diasbra merdia un comision investigativo a cuminsa cu un investigacion na e sitio di e crash. E area a wordo completamete cera pa Mariniers.
Sportplane a crash cu 4 persona abordo
E diasabra mainta aki, un grupo consisti di miembronan di prensa a dicidi cu nan lo ta desea di haya algun foto di e torneo pero for di halto, asina a dicidi di haci uso di e sportplane di AFC. Aruba Flying Club. E Periodistanan tabata di diferente medionan di comunicacion. Clement Celaire kende tabata presentado di noticia na e radio di e tempo ey, Voz di Aruba, Telearuba y e tabata e representante di Aruba pa Associated Press. Jose Benoit (Joy) Croes tabata hefe di Voorlichtingsdienst. Tambe Stanley Arends di Voz di Aruba, kende tabata yiu di Albertico Arends, kende tabata e tempo ey tabata miembro di Staten di Antiyas. E piloto tabata Eddy Ruiz un piloto cu bon experiencia y tabata sa bon di sportplane. E Avioneta cu nan a aborda tabata yama Mooney Mark 21, PJ-ASN, cu a wordo cumpra 3 aña prome pa Aruba Flying Club, e tabata carga e nomber di e fayecido mecanico di e club, A.S.Nichols dfm.
E avioneta Mooney Mark 21, e avioneta envolvi den e accidente
Aparentemente durante cu e avion a lanta buelo algo lo a bay robes. Na prome instante e avioneta cuminsa subi y despues di a dal riba e pista, e avion no tabata tin suficiente forsa mas pa tuma suficiente altura, e la crash y a pega candela, esaki a sosode un kilometer pariba di e pista di De Vuyst.
E mecanico Jan Staat mesora a bati alarma
E mecanico di Aruba Flying Club di e tempo ey, Sr. Jan Staat, a trata mesora na haya contacto cu toren via telefon, pero no por a logra pa motibo cu e telefon tabata hopi largo ocupa. Jan Staat a dicidi di subi den un avioneta y lanta buelo pa mira kiko a sosode y alabes via e radio di e avioneta a cuminsa trata na manda e mensahe, cu un avioneta a crash. E mensahe aki a wordo capta mesora pa Sr. Wiederholt di Bonaire Flying Club, kende tabata bulando e momento ey cu su avion riba e torneo di pesca. Sr. Wiederholt na su turno a pasa e informacion aki pa toren di control.
Mesora toren a bati alarma grandi, tur e instancianan di rescate y autoridadnan competente a bay cu hopi urgencia na e sitio di e crash. Na un stacion di Radio, un locutor a cuminsa grita cu un avion a cay, esaki a pone cu un cantidad di mirones a cuminsa bay direccion pariba, dus unda e avion a crash. Asina obstaculisando cu autoridad y e instancianan di rescate por a yega lihe na e sitio.
Brandweer, autoridad competente a bay na e sitio
Na e sitio tabata presente, deputado di airport di tempo ey Sr. Max Croes, kende alabes tabata presidente di Aruba Flying Club di e tempo ey. Luchthavenmeester E.G.Vos, chef Luchtbeveiligingsdienst A.Th. van Herwaarden y comisario di polis di e tempo ey G.H. Mol y hopi otro mas.
Na yegada e personal di brandweer a uza foam pa spuit e avion cu tabata completamente na candela. Despues cu logra paga e candela, algun boluntario na e sitio a logra saca e curpa di Joy Croes for di e avion. Joy tabata sinta banda di e piloto. Na momento cu e avion a bin abou e lo a dal su cabes y lo a bay for di tino, e la keda pega den e avion.
Mariniersnan tabata tin e area hermeticamente cera y tabata tene e pueblo riba un distancia.
Tres persona transporta cu urgencia pa Hospital di LAGO
E piloto Eddy Ruiz, Stanley Arends y Clem Celaire despues di e crash mesora riba nan propio forsa a logra sali for di e avion. Nan tur tres a wordo transporta cu urgencia pa hospital di LAGO.
Sr. Stanley Arends a ricibi kemadura na man y cara, cu su man herida, e la logra kibra e bentana di e avion pa asina por a sali for di e avion na candela. Stanley cu su pia a pusha Clement Celaire, un poco mas leu, na momento cu e la ripara cu Clem tabata drumi banda di e avioneta cu tabata kimando, e fuel cu tabata kimando, tabata hopi cerca di Clem su pia.
Clem Celaire a ricibi kemaduranan hopi serio na full su curpa, su situacion tabata hopi critico.
E piloto Eddy Ruiz, a keda herida pero su situacion no tabata dje serio ey, asina mes e la keda interna na Hospital di LAGO. Eddy tabata traha na e hospital di LAGO.
Den careda di 3’or di merdia Stanley Arends a wordo transporta pa San Pedro Hospital pa motibo cu su situacion tabata stabiel.
Esaki ta prome biaha despues di 26 aña di existencia di A.F.C. cu un acidente di e magnitud aki a sosode cu un avion di Aruba Flying Club. Prome cu esaki enberdad a yega di sosode accidentenan pero chikito y insignificante.
Famianan di e victimanan via un stacion di radio a scucha di e crash
Stacionnan di radio despues di e accidente a cuminsa menciona e nombernan di e victimanan, famia di Joy Croes, cu no tabata na altura ainda cu Joy a fayece den e crash, mester a scucha e noticia tristo aki via radio. Pa motibo cu autoridad a tarda pa informa e famianan. Na stacionnan di radio, por a sucha varios nomber di hendenan, te hasta di hendenan cu no tabata ni abordo.
Entiero di Joy Croes,
Savanta: Diadomingo, 15 di october 1967, den oranan di mainta, famia di Joy Croes, acompaña pa un cantidad di persona a hiba e restonan mortal di Joy Croes, na su ultimo lugar di sosiego. Joy a laga tras su señora y tres yiu chikito.
Na e entiero por a mira hopi interes di parti e partido politico AVP, como cu e defunto tabata un lider activo di AVP.
Na e entiero por a mira un delegacion grandi di AVP, consistie di Sr. Max Croes, Dominico G. Croes, Efraim de Kort. Den e stoet por a mira tambe e deputadonan di e tempo ey, Caspar Lacle, Tommy Leest, y Betico Croes. Eilandssecretaris di e tempo ey A.J. Booi jr. y e miembro di statennan di e tempo ey pa AVP,Sr. Albertico Arends y Sr. Casimiro Yarzagaray. Ex minister F.J. Eman, hefe di voorlichtingsdienst Julio Maduro y presidente di partido PRO Wijkie Maduro tambe a compaña e famia pa hiba Joy na su ultimo lugar di sosiego.
Na Misa sagrado Curason na Savaneta, Pastoor Vismans a haci e santo sacrificio di misa y despues a hiba Joy Croes na su ultimo luga di sosiega na Santana di Savaneta. Henter e bestuur di Aruba Nautical Club, tambe a mustra nan respet. Diasabra despues di e sucedido, Aruba Nautical Club como muestra di respet, a dicidi mesora di paga e musica.
Accionnan pa yuda famia Celaire
Dialuna 16 di october 1967, e situacion di Clem Celaire ainda tabata mescos, Clem tabata luchando pa su bida. Mientras tanto e coleganan di Sr. Celaire a tene un accion pa yuda e famia Clement Celaire, cual tabata un famia grandi di 12 yiu. Diadomingo den oranan di merdia, e directiva di Aruba Nautical Club a regala e famia di Clem Celaire, un gran parti di e piscanan di e torneo, e cantidad di pisca tabata asina hopi cu algun amigo di Clem mester a yuda warda e piscanan den nan freezer.
Dia 2 di November 1967, Sr. Robby Schouten a organiza un telethon pa asina yuda famia Celaire, den algun ora nan a logra recauda e tempo ey 21 mil florin. Un pareha turista cu tabata di honeymoon na Aruba tambe a scucha di e recaudamento di fondo pa famia Celaire, mesora e señora a bisa su casa pa nan haci un donacion di 250 dollar. Un compania local tambe a haci entrega di un suma basta grandi di placa, pero a prefera di a keda anonimo.
Señora di Clem Celaire via prensa local a gradici e comunidad di Aruba pa e ayudo cu nan a ricibi despues di e accidente aereo den cual su casa tabata envolvi. E ta sigur cu e ayudo aki a wordo brinda pa motibo cu Clement tabata ocupa un luga special den e comunidad di Aruba.
11 di November 1967 ainda tur tres tabata hospitalisa
Comienso di November tur cos tabata mustra cu Clem Celaire su estado di salud poco poco tabata mehorando, pero no suficiente bon pa por a sali for di hospital. Dia 11 di november 1967 ainda Stanley Arends y Eddy Ruiz tabata interna den hospital.
Clement Celaire a fayece.
Diadomingo dia 3 di december 1967 den careda di 10’or y 15 di anochi, a drenta e tristo noticia cu Sr. Clement Celaire a fayece.
Maske cu den e ultimo simannan, Clement tabata progresando y e doctornan tabata carga speransa cu e lo recupera, pero diasabra 2 di december 1967, e la haya un pulmonia basta pisa. Esaki tabata di mas pa e curpa debil di Celaire. Diadomingo su situacion a empeora, e la bira hopi critico y a fayece.
Medionan di Comunicacion di Luto, despues cu Clement Celaire a fayece
Clement Celaire tabata traha na Telearuba, e tabata e presentado di noticia na Ingles di Telearuba. Na e mesun momento cu e noticia a sali cu Clement Celaire a fayece, Telearuba, a para su transmission. Tambe e station di radio Voz di Aruba caminda Clem Celaire tabata traha for di aña 1954, e la wordo recorda y Voz di Aruba tambe a dicidi di para nan transmission. Dialuna 4 di December den oranan di mainta e stacion di radio a cuminsa toca musica suave. Na Corsou Telecuracao a bay for di aire, despues cu a keda conoci cu Celaire a fayece.
Clement Celaire (48) a laga su señora y su 12 yiunan atras
Clement “Clem” Celaire a fayece na edad di 48 aña, e la laga su señora y 12 yiu atras. Clem Celaire a yega Aruba na aña 1944, e la bin for di Dominica. Clem a traha den e laboratorio di LAGO. Despues di a wordo retira for di Lago, e la inicia su carera den e mundo di radio difussion, e la haya un chens na Voz di Aruba, cu recientemente a cuminsa cu nan transmission. Despues di e apertura di Tele Aruba e la expande su carera como presentador di noticia na Ingles. Clem tabata un colaborador di e revista semanal “The Local” y tambe tabata representa Associated Press na Aruba. Door di su noticiero, e tabata haci hopi trabou free-lance.
Aruba a despedi di Clement Celaire
Diamars 5 di december 1967, na un forma hopi impresionante Aruba a despedi di Clem Celaire. Centenares di personanan a bay despedi di e defunto, canto di caminda por a mira un cantidad di hende para pa mustra nan respet na Clem Celaire. Un stoet grandi a sali for di San Pedro Hospital, direccion di misa San Fransisco na Playa. E parti dilanti di e stoet tabata consisti di e verkennernan di grupo Santanero, cu tabata e grupo cu Clem Celair a yega di forma parti di dje. Por a scucha di leu e zonidonan di e trommelnan di e banda di e padvinders, sigui pa un cantidad di mucha muhe, padvinders y welpnan tur tabata carga kransnan y otro areglonan floral.
Na banda di e Cherche tabata cana coleganan di prensa, cu a bin demostra nan ultimo respet na nan colega den prensa.
Na misa San Fransisco, Pastor Erkamp y Reverente John Stewart, a tene un sacrificio di misa ecumenico. Esaki pa motibo cu e famia un parti tabata catolico y e otro parti tabata metodista.
Patras den e stoet por a nota deputado di e tempo ey, Sr. Max Croes, miembro di Staten di e tempo ey Sr. Albertico Arends y tambe e directora di TeleAruba Sra. Audrey Maduro y henter e personal di Telearuba. Tambe henter e personal di Voz di Aruba, caminda e defunto a traha pa 13 aña. Un delegacion di Aruba Flying Club, representantenan di varios otro organisacionnan y clubnan cu tabata conoce e defunto a bin despedi di dje. Te hasta for di Corsou a bin un amigo personal di e defunto cu ta Dominee John Gumbs.
Durante e sacrificio di misa, Pastoor erkamp y Reverente Stewart a recorda Clement Celaire como un persona cu semper tabata haci su trabou na bienestar di e comunidad di Aruba. Despues di e Sacrificio di Misa e la wordo hiba na su ultimo lugar di sosiego.
Licencia di Eddy Ruiz a wordo revoca pa un periodo di 5 aña
Na mei 1968, for di Corsou a yega e informe, cu e comision cu ta mantene y supervisa aviacion na Antillas, despues di algun luna di investigacion, a publica e motibo di e accidente den cual dos persona a fayece dia 14 di Oktober 1967, e raport aki lo a pone cu e Minister di Trafico y Transporte di e tempo ey, a tuma e decision di trek in e licencia di e piloto Eddy Ruiz pa un periodo di 5 aña.
Cas den Maria Christinastraat a bira oficialmente propiedad di Sra.Vda. Clem Celaire
Dia 9 di april 1968, na oficina di Notario mr. C.W.J. Heufke, e notario suplente Mr. Meertens a pasa un acto cu e cas den Maria Christinastraat a bira propiedad di Sra. Vda. di Clem Celaire.
E compra di e cas a wordo haci posibel cu e fondonan cu Friends of Clem Celaire a recauda, despues di e accidente di 14 di October 1967. Un telethon den cual a recauda casi 22 mil florin e tempo ey. E stichting Clem Celaire a wordo funda dia 29 di November 1967, e stichting a maneha e fondo aki. E bestuur tabata consisti di mr. J. Stenfert-Kroeze, penningmeester mr. H.w. Bunschoten, miembro Cohen Manuel Viana y Sra. Audry Maduro Leon.


text:
Oranjestad – 05 di februari 2020 – Aruba Bank lo ta presente, na Autonights, diahuebs dia 6 di februari 2020 for di 6’or di atardi pa 9’or di anochi na Garage Centraal. E evento organisa tur luna pa Garage Centraal ta na un orario adapta pa acomoda clientenan cu no ta alcansa bishita e car dealer durante oranan di trabou.
Aruba Bank a uni cu e car dealer den nan esfuerzo pa brinda un miho servicio, mas rapido y eficiente. Representantenan di Aruba Bank lo ta disponible pa contesta tur pregunta “on the spot” y duna clientenan conseho tocante di e compra di nan proximo auto.
Specialmente pa e ocasion aki, Aruba Bank ta ofreciendo un interes di 6.5% riba modelonan nobo, combina tambe cu un oferta “buy now, pay later” cumpra awo y paga den 90 dia (3 luna), en conexion cu e celebracion di Aruba Bank su di 95 aniversario.
E cliente cu cumpra un auto cu ta costa 50 mil florin of mas, por scoge pa un financiamento cu un duracion di seis aña y cliente cu cumpra un auto cu ta costa 70 mil florin of mas, por scoge pa un financiamento cu un duracion di shete aña.
Nos ta invita tur cliente existente y esnan interesa pa bishita Garage Centraal diahuebs awor y papia cu un representante di Aruba Bank pa e oferta special riba bo prestamo pa auto.


text: Diadomingo atardi a drenta informe di cu lo tin 2 choller ta cana cu 2 flatscreen banda di Martijn Trading, mesora a dirigi patruyanan na e sitio. Patruyanan a busca pero no a encontra cu nan. Un rato despues a drenta otro informe di cu nan lo ta patras di FCCA, mesora nan a bay na e sitio nan a busca rond y a bin encontra cu nan Bellstraat. Como cu no sa di unda e flatscreen aki ta y no tin ningun denuncia no por a detene nan pero como polis logicamente pensa y conociendo e 2 chollernan aki e flatscreennan aki 99.99% ta procedente di ladronicia. Polis a tuma e flatscreennan den beslag en espera di e denunciante.


text:
E weganan di selekshon den liganan hubenil di beisbòl a kuminsá ayera, djarason 15 di mei 2019, ku dos tremendo enkuentro den Post 6 Ballpark na Rio Canario. Liga Pabou a registrá viktoria den tantu Minor komo Little League.
E organisashon di beisbòl pa mucha a ranka sali ayera ku weganan di selekshon den Minor i Little League. Esaki ta pa determiná kua selekshonnan ta bai representá Kòrsou den kampionatonan regional próksimamente.
E promé wega den Post ^Ballpark tabata den Minor League i a bai entre Liga Pabou i Pariba. E hungadónan di Pabou a gana ku skor konvinsente di 9-0 di Pariba. Picher ganadó a resultá Timothy Mogen. E mihó bateadónan di Pabou tabata Isaac Acosta i Rigadon Raap. Tur dos a bati 1 hit den 1 turno na bate.
Pa Liga Pariba Ayden Calmes a resultá e picher pèrdèdó. E mes a sali tambe mihó bateadó huntu ku Urlyson Anastatia. Tur dos á dal 1 hit den tambe 1 turno na bate.
Den e di dos enkuentro e hóbennan di Liga Pabou i Pariba a trit e públiko riba un bunita espektakulo. Picher Curley Martha di Pabou a sobresalí tirando vários ponche i teniendo e bateadónan di Pariba riba 0 hit pa su tim gana ku skor di 1-0.
Porsierto ku tabatin un hit só den e wega di Little League. Esaki tabata di Jurdruk Profar di Liga Pabou. Ela dal 1 hit den 1 turno na bate.
Picher pèrdèdó a resultá Nathanael Cijntje ku tambe a tira un tremendo wega permitiendo solamente 1 kareda i 1 hit.
E weganan di selekshon ta sigui awe djaweps den Post 6 Ballpark na Rio Canario. Den Minor League (5or) Liga Willemstad ta hunga kontra Pabou i den Little League (7or) tambe.


text:
Trayekto di Patrimonio Mundial
Resúmen di desaroyo di e trayekto di Patrimonio Mundial – Fondonan di Naturalesa Hulanda Karibense
Riba proposishon di Entidat Públiko Boneiru na aña 2010 a selektá i inkluí Parke Supmarino Boneiru (Bonaire National Marine Park) riba e lista provishonal di patrimonionan mundial hulandes. E tempu ei gobièrnu di Reino a indiká di tin intenshon pa den periodo di 2011 te ku 2025 huntu ku Entidat Públiko Boneiru i STINAPA, gerente di e parke supmarino, kuminsá ku e preparashonnan pa proponé e área nominá pa atmishon riba e Lista di Patrimonio Mundial UNESCO.
Evaluashon – promé fase
Na fin di aña 2014 Boneiru a entregá un promé fail di faktibilidat na ministerio di Enseñansa, Kultura i Siensia pa nominashon di Parke Marino di Boneiru komo patrimonio mundial. E tempu ei a trata partikularmente di un evaluashon di parti di Reino ku ta konserní e posibilidatnan pa ser inskribí riba e Lista di Patrimonio Mundial mediante e komishon di Patrimonio Mundial. Na aña 2015 un grupo di eksperto (grupo di eksperto evaluashon nominashon pa patrimonio mundial) a evaluá e fail aki. E grupo di eksperto tabata di opinion ku tin sufisiente argumento pa proba e balor universal eksepshonal di Bonaire National Marine Park (BNMP), pero ku tin mester di mas tempu pa argumentá e balor universal eksepshonal aki na un manera konvinsente. E minister a tuma e konseho aki over i a indiká ku e ke laga evaluá argumentashon di e balor universal eksepshonal di Bonaire National Marine Park di nobo.
Proposishon di proyekto – di dos fase
Entidat Públiko Boneiru a bai di akuerdo ku esaki i Direktorado di Planifikashon i Desaroyo a bai prosesá e fail mas aleu ku un kònsùltent eksterno, i despues di esaki a entregá un proposishon di proyekto pa ehekushon di e di dos fase di e trayekto. Na aña 2016 a hasi palabrashonnan mas aleu tokante e argumentashon i e manera di evaluashon. Banda di esei Entidat Públiko Boneiru, riba konseho di e grupo di eksperto i e grupo di direkshon di WHN, a bai di akuerdo pa investigá e faktibilidat di un nominashon di un área di laman ku ta pasa frontera ku mas isla i pais. Esaki a base di konseho di konseheronan di Patrimonio Mundial pa hasi e chèns pa logra mas grandi.
Na kuminsamentu di aña 2018 a entregá un rapòrt na ministerio di Agrikultura, Naturalesa i Kalidat di Kuminda. E grupo di eksperto a evaluá e rapòrt un biaha mas. Seguidamente e grupo di eksperto a konsehá ku e fail no ta sufisiente hechu pa un posibel nominashon. Esaki mirando e aspektonan relashoná ku insufisiente superfisie di parke marino ku ta pasa frontera i institushon di áreanan di bùfer tera i laman. Konseho di e grupo aki ta pa den promé instante traha riba un asina yamá ‘Man and Biosphere site’ i posibelmente den futuro bai over na un nominashon pa Patrimonio. Na luna di mei 2019 Ministerio di Agrikultura, Naturalesa i Kalidat di Kuminda a tuma e konseho aki over.
Futuro – di tres fase
Meimei di aña 2019 un kònsùltent a formulá konsepto di un proposishon pa fase 3. Aktividatnan den e ‘di tres fase’ aki ta enserá prinsipalmente evaluashon di maneho di den futuro, investigashon adishonal, sosten polítiko i públiko etc. Sinembargo no a sobra sufisiente tempu bou di e régimen di fondonan di naturalesa pa formalmente drenta e siguiente fase.
Na aña 2020 Komishon di Patrimonio Mundial Boneiru lo duna konseho na Kolegio Ehekutivo pa loke ta trata e progreso. Si tin lus bèrdè pa sigui traha riba e fail, e ora ei lo por stipulá un aña di nominashon tambe. E ora ei den e siguiente fase lo hasi un investigashon ekonómiko/finansiero i un evaluashon. Tambe lo hasi investigashon i evaluashon mas aleu di e kuadro legal, delimitashonnan, maneho, palabrashonnan gubernamental, komunikashon i informashon. En breve, ainda tin hopi trabou pa hasi promé ku por entregá un fail kompletamente akabá.


text: Algo pasa di 10or di anochi diabierna a sosode un accidente na e rotonde di Tanki Flip. Polis di trafico a dirigi su mes na e sitio. Na yegada a topa cu un Nissan March color blanco y un Harley Davidson preto. Polis a bay chek kico exactamente a sosode y un pareha cu tabata riba e Harley a conta polis cu nan tabata riba nan Harley y yegando e rotonde un Nissan March a bin dal tras di e brommer. Ora polis di trafico a bay chek cu e manehador di e March a nota cu e ta bou influencia. A pone supla y e test Tabata negativo pa e chauffeur. A detene e chauffeur di e auto. A pidi presencia di dogcatcher pa asina transporta e homber pa warda di Shaba. Daño material tabata minimo. Ningun hende a resulta herida.


text:
ORANJESTAD (AAN): E aña aki e certamen di Miss Aruba Universe 2020 a socede virtualmente, y tabatin cinco candidata cu a inscribi.
Nan a pasa den proceso di ‘screening’ cu diferente sesion di pregunta.
Diaranzon anochi, Star Promotion a divulga durante un evento na Azia Cocktail Lounge, cu e dama Helen Hernandez ta wordo corona como Miss Aruba Universe 2020.
E dama di 20 aña di edad ta traha pero ta studiando alavez, y ta procedente di distrito di Noord.
E corona di ex-Miss Aruba, esta Danna Garcia a wordo pasa over, y Ministro di Cultura Xiomara Maduro a corona e reina nobo, cu na Februari 2021 lo representa Aruba na certamen di Miss Universe, cu kizas lo ta na Miami.


text:
Jetseline Legito
(+5999) 515-7783
Facebook;. Finansa Hubenil
Siña e mucha for di chikí manehá su sèn
…Finansa Hubenil ta e pakete riba merkado aktualmente pa siña nos chikitinnan kon manehá nan sèn. Jetseline Legito (Jessi) ta e persona ku a bin ku e pakete di buki aki. Un pakete kolorido i masha atraktivo pa muchanan.
Un mucha for di chikí ta risibí e ehèmpel di kon manehá nan finansa dor di mira loke nan mayornan ta hasi. I loke bo mira loke bo mayornan ta hasi bo ta hasi. I si e maneho finansiero na kas no ta bon, di bo tampoko lo ta bon. Pa añanan Jessi a hiba un maneho finansiero ku no tabata muchu bon (no asina malu tampoko). Mas sèn e hende pidi mas su nivel di bida ta subi i ta yega e sèn ku bo ta pidi lihé. I no ta e hopi sèn bo mester pero bo mester manehá esun ku bo tin bon.
Les na Merka
Ta den e kuadro aki Jessi a bai sigui un kurso pa siñ’é kon manehá su asuntunan finansiero na Merka. I einan Jessi a ripará ku ta siña muchanan for di 3 aña kon manehá nan sèn. Na Kòrsou e ta sosodé otro. Pero tin hopi programa na Merka pa siña e muchanan pa manehá nan finansa. I kaminda el a bai e lès, el a siñ’é manera el a bin kuné aki.
Kuater tema
Ta trata di un buki, bòrchi, 3 etuí. E buki tin 4 tema;
*Un di nan ta siña e mucha importansia di trabou. E por siñ’é for di chikí rondó di kas mes. Tin trabou ta su deber i responsabilidat komo parti di famia. E ta siña tambe ku tin trabounan èkstra pa e traha i gana sèn ku e ta hasi rondó di kas ku e ta gana un zakgeld.
*Otro tema ta siña e mucha gasta responsabel. Kada sèn su propósito i kada sèn tin su nòmber. I p’esei kada etuí tin su nòmber; gasta, spar i duna pa kos importante.
*E buki tin tambe e tema di spar. E ta siña e mucha pa spar i tene pasenshi. Den komunidat awor aki tur hende ke tur kos mesora i mester saka e mentalidat ei for di nos hendenan. I e mihó manera pa hasié ta dor di siña e mucha for di chikí. Pa e spar, tene pasenshi i asina bo ta balorá loke bo tin.
*E otro tema ta duna pa yuda otro. Esei ta algu ku mucha mester siña for di chikí. No tur kos ta tuma tuma so pero yuda otro hende tambe.
Kuminsá for di 3 aña
Ounke e mucha no por lesa for di 3 aña, e mayor ta esun ku tin di guia e mucha. Den e buki te patras tin e guia pa e mayornan. E guia pa mayor tin diferente tep pa siña e mayor kiko e por laga e mucha hasi rondó di kas for di ora e mucha tin 3 aña.
Jessi nunka a pensa di bira eskritor/outor. Pero segun tempu ta bai buskando kiko e ta mihó den dje el a deskubrí ku e ta gusta skibi i skibiendo e ta ekspresá su mes mihó. Banda di e buki aki e tin mas ku el a skibi pero no a publik’é ainda.
E buki aki a bira posibel danki na Fundashon pa Konsumidó (FpK). Pa otro aña tin planiá huntu ku FpK pa e muchanan ku tin nan pakete organisá workshop pa siña nan kon nan ta bai dor di e kuater temanan.
Sostené pa Fundashon pa Konsumidó
Tambe ta den plan pa bai skol. Huntu ku Fundashon pa Konsumidó otro aña lo wak kon ta pasa e konosementu aki tambe over na skolnan. En total a dura Jessi 3 aña pa e por a yega na e buki di finansa hubenil. E buki a keda trahá na Kòrsou mes. Uniko kos ku a keda importá ta e etuínan. E tas i bòrchi trahá na Kòrsou. Jessi a splika ku e mes ta gusta e bòrchi. Ku e bòrchi aki por palabrá ku e yu kiko ta e tareanan ku e ke hasi i e komishon ku e mayor ta bai dun’é i e dianan ku e ta hasié i e total di komishon pa siman. Algu masha bunita riba e bòrchi ta ku e yu por pone e potrèt di e opheto ku e ke yega na dje. E potrèt ei ta lag’é sigui enfoká ku ta einan e ke yega i e ta keda wak kuantu sèn e tin di spar i kuantu e falta pa yega na su meta. E pakete aki ta optenibel na librerianan i na Fundashon pa Konsumidó na Waaigat.
Ta un pakete amplio i ta dependé kuantu tempu ta dediká na dje, por pasa dor di e pakete. Por hasié lihé i por dura mas largu.
Lo sigui skibi
I awor ku Jessi a kuminsá skibi, e ke bai dor. E ke skibi buki stabilidat finansiero pa nos siguiente general pa konsientisá mayornan pa guia nan yu for di chikí i kambia e mentalidat finansiero for di chikí pa nan no haña nan ku problema finansiero na grandi. Despues di stabilidat finansiero pa e siguiente general, Jessi ke hasi algu pa hende grandi mes. E ke usa su propio ehèmpel kon el a stabilisá su mes finansieramente i e lo yama e buki Liber porfin. I ku tur su bukinan Jessi lo organisá tayernan.
Dirigí riba finansa
Jessi lo sigui ku su bukinan dirigí riba e parti finansiero. Esei pasobra ta algu ku e mes a ‘struggle’ kuné i e ke yuda otro hende kuné tambe. Jessi ta rekomendá tur mayor pa buska e pakete aki pa nan yu. Prinsipalmente mayornan ku tin problema finansiero i no ke esei pa nan yu. Ta bon pa yuda e yu for di chikí. Jessi ta mira mayornan ta invertí nan sèn hopi biaha den kosnan manera aktividatnan kostoso i ora yega e momentu pa e yu ta na bùrt nan ta pensa hopi promé invertí den dje. Ta bon pa invertí den e yu pa nan ta un kambio pa nos komunidat den futuro.


text:
Despues di a confirma cu e no ta mas cu Roberto Romano, Alicia Machado a bisa cu e ta cla pa celebra den grandi e 15 aña di su yiu muhe, Dinorah Valentina, no cu un fiesta pero cu dos, uno na Mexico y otro na Merca. E yiu muhe di e Ex-Miss Universo ta mitar mexicano y tin e famia di parti di su tata bibando eynan. E fiesta di Dinorah ta un acontecimento importante pa Alicia, ken recientemente a resulta ganadora di e reality show ‘La casa de los famosos’, unda el a ricibi 200,000 dollar como esun cu a haya mas voto.
Den un entrevista recientemente pa ‘Sale el Sol’, Alicia a revela cu su yiu kier un fiesta tradicional manera cualkier hoben di su edad, cu e unico diferencia cu ta spera pa e tin dos celebracion. Dinorah, ta e yiu cu Alicia a haya durante su relacion cu e empresario mexicano Rafael Hernández Linares, aunke segun e medionan no sa mucho tocante e relacion entre tata y yiu. Alicia Machado su postnan riba su rednan social ta mustra, cu e ta esun cu a cria su yiu for di chikito, aunke hopi biaha el a lamenta e situacion, e ta bisa cu e ta sintie orguyoso di ta un mama soltera.
Na 2018 durante un entrevista, e actriz a bisa: “Mi yiu ta legalmente di mi, mi yiu ta un ciudadano norteamericano y ami den e pais aki tin tur e derechonan di ser un mama soltera, den tur sentido di palabra”. Machado y su yiu tin un relacion hopi estrecho, loke a permiti Dinorah ta hopi cerca di su mama den tur e eventonan cu e ta asisti, manera riba red carpet y diferente programa di television.


text:
Zika (keintura)
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
E vírùs di zika ta un enfermedat transmití pa sangura; entre otro e sangura di ‘gele koorts’ Aedes aegypti i sangura Aedes albopictus ku ta transmiti dengue i chikungunya . Ademas di haña e infekshon via sangura, sientífikonan a determiná ku por haña zika tambe via di sèks.[1] Den mayoria di kaso, e síntomanan di e vírùs (keintura di zika) ta relativamente suave. Mayoria di hende no tin síntoma mes. Sinembargo, entre tantu a keda probá ku un infekshon durante embaraso por afektá e yu den barika, kousando mikrosefalia.
E vírùs ta konosí desde 1947, ora ela keda konstatá serka un makaku den selva di Zika na Uganda. E nomber di e vírùs ta derivá di e selva aki. Desde dekada 50 di siglo 20 e ta okuri na e paisnan denter di e faha di ekuator di Afrika te Asia. Di 2007 te 2015 e vírùs a plama den direkshon ost, krusando e Oceano Pasifiko i alkansando e kontinentenan di Amérika, inkluyendo Karibe.[2] Esaki a kondusi na e epidemia di zika na aña 2015-2016. Na 2015 Brazil a observá 2400 caso di mikrosefalia i 29 morto.


text:
Kas na kandela.
KOMUNIKADO DI PRENSA 265 /2022
30 mei 2022
Kas na kandela.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djaluna 30 di mei 2022 alrededor di 06.55’or, Sentral di Polis a risibí informashon ku na
kaya Emeterio F. Doran lo tin un kas na kandela.
Mesora a dirigí un unidat polisial i brantwer na e sitio. Na yegada di e unidatnan, a topa ku
un kas kompletamente na kandela.
Personal di brantwer ku a presentá na e sitio a logra paga e kandela.
Ambulans mester a presentá na e sitio, pa asina transportá un dama di edat pa C.M.C. ku a
sinti efektonan di salú kousá pa motibu di e kandela.
Kousa di e kandela ta den investigashon.


text:
Den un comunicado emiti pa Gobierno, ta informa cu recientemente a tuma lugar un video call cu sectratario di estado Van Huffelen. A keda acorda cu Gobierno ta bay paga bek e 5% di salario na Juli proximo. Pa esaki, Gobierno lo cumpli cu e dos condicionnan cu a wordo poni pa Hulanda.
SOLO DI PUEBLO a constata cu Conseho di Minister di Reino a keda cancela of no a trata e tema ainda, y parce cu esaki lo no stroba di Gobierno di Aruba pa paga bek e 5%, pasobra te acuerdo aki tin cu Hulanda.
Enberdad SOLO DI PUEBLO a tuma nota cu tin varios problema na Curacao relaciona cu e condicionnan di Hulanda, cual na Curacao nan a pidi 8 condicion.
E bon noticia ta cu ambtenaarnan lo cuminza na haya bek 5% na luna di Juli.


text:
Aruba
VIP Medical Travel Companion tin pakete atractivo pa check salud na Colombia
E solucion a yega pa tur cu kier check nan salud na Colombia. Un compania nobo cu un meta importante. VIP Medical Travel Companion Aruba a habri nan porta na januari ultimo. E propietario, Dianne Gomez-Koolman ta duna cada cliente e atencion necesario.
Cu e servicio di VIP Medical Travel Companion Aruba ta facil, bo ta paga un tarifa y ta ricibi tur cos inclui. E tarifa ta inclui bo pasashi ida y buelta, transporte di aeropuerto pa hotel y regreso, hotel, chekeo medico, bishita pa un atraccion di Bogota, consulta cerca dokter y compañante priva kende lo t’ey cu bo na tur momento. E servicio ta cuminsa for di Aruba caba, ta compaña e cliente durante henter e vuelo te ora yega Aruba bek, ta regla tur papel, entre otro di migracion, pues e cliente no mester preocupa practicamente cu nada.
VIP Medical Travel Companion Aruba ta un compania registra na notario y Camara di Comercio. Compara cu ora ta biaha riba bo mes, ora haci uzo di nan servicio, por biaha cu cierto remedi y ekipo di salud cu normal no ta permiti, tur esaki mirando cu ta certifica pa biaha cu ekiponan medico pa Colombia.
E compania aki tin contacto directo cu diferente hospital y botica na Bogota. Ta hacie mas flexibel tambe pa ora di haci test y busca remedi. Nan servicio ta solamente pa Bogota, Colombia. E clientenan lo keda den un hotel top na Bogota, e ta un dies miho hotelnan den e ciudad menciona. Durante e cobertura special aki, 24ora.com a combersa cu algun cliente cu a conta nan experencia propio. Locual a resalta ta e trato cu nan ta ricibi, e palabra VIP ta bisa tur cos.
Dianne Gomez-Koolman ta invita pueblo henter pa tuma contacto cu ne p’asina e splica bo mas di e servicio cu e ta ofrece. Por contact Dianne na +297 7491319, preferibel via WhatsApp mirando cu mayoria biaha e ta na Bogota. E ta gradici tur e clientenan cu te awo a haci uzo di su servicio, pa cual ta mas cu binti. Te awo tur a keda contento cu e servicio cu nan a ricibi.


text:
Bo ta gana algun, bo ta perde algun. Esey ta un hecho di bida. E ta tambe un hecho inevitable den negoshi. Na VCC International, nos ta hayando clientenan nobo constantemente. Pero sigur, nos ta perde un de vez en cuando. E ta sosode. Pero aki ta bin e parti interesante --- di e poco clientenan cu recientemente a dicidi di cambia pa un di nos competidornan, e mayoria ta biniendo bek serca nos.
Na 2015, algun di nos clientenan a tuma e decision di bai cu nan payroll na AFAS, kende nan oficina principal ta situa na e otro banda di lama esta, Hulanda. E mesun clientenan aki awor ta pidiendo pa nan Payroll Pro license wordo reactiva cu nos pa 2016. Pakiko? Aparentemente, nan no por a logra hanja e payroll software funciona pa nan. Un cliente, cu a hasi e cambio for di maart 2015, mester a bin bek toch serca nos despues di 9 luna, pasobra nan no por a logra pone e pakete di software nobo funciona pa nan. Esey ta 9 luna di eror den payroll, 9 luna di frustracion, 9 luna di empleado nan descontento. Kiko AFAS tabata hasi pa resolve e problemanan durante e 9 lunanan? No mucho aparentemente!
E tendencia aki di clientenan cu ta bin bek despues di a experiencia trahando cu un compania situa na Hulanda, ta indica dicon ta asina importante pa tin un partner local pa e payroll di bo compania. Pensé, un compania grandi di exterior no ta bai aloca suficiente recurso pa consistentemente ajusta su payroll software na e cambionan ad hoc cu ta wordo implementa door di nos gobierno local. Pakiko no? Pasobra e no ta nan prioridad. Laga nos bise asina, nan tin pisca mas grandi pa hasa.
Asina ta local ta definitivamente e caminda pa scohe, pero dicon lo bo scohe VCC y no un di e otro companianan (chiquito) pa bo payroll software? Wel e companianan chiquito local aki tin e mesun problema cu e companianan grandi nan den exterior nan no ta bai aloca e recursonan necesario, no pasobra nan no kier (manera e companianan den exterior), pero simplemente pasobra nan no tin nan. Nan ta djis mucho chiquito e demanda ta mucho pa nan y mucho poco empleado pa por cumpli cu bo compania su necesidadnan di payroll.
VCC International ta e unico hungador riba tereno cu ta local y tin suficiente recurso hunto cu nos partner Gamma IT Solutions pa cubri tur bo necesidad nan di bo payroll. Scohe un compania cu ta duna support local y cu ta ofrece bo un software (Payroll Pro) cu ta localmente desaroya pa un compania local (Gamma IT Solutions) cu tur nos leynan den mente. Nos ta reacciona hopi lihe pa duna support pero tambe pa adapta e software na bo necesidad nan si ta necesario. Bo compania ta nos prioridad, y nos tin e team y recursonan pa respalda e prioridad ey.
Anto door cu nos ta ariba e topico di keda local, no laga nos lubida cu ora bo compania ta cumpra producto y servicionan for di companianan den exterior, bo por casi bisa ayo na e placa ey cu bo a inverti pa semper. Cumpra localmente y bo placa ta keda den e economia local y eventualmente e ta circula bek pa bo compania ( y den bo sako).
Nos ta pensa e escogencia ta cla. Ora ta jega na payroll, scohe Payroll Pro.


text:
Notisia di deporte den un forma breve.
- Cleveland Indians ta anunsiá ku nan a yega na un akuerdo di kuater aña ku outfielder Michael Brantley. E akuerdo ta pa $25 mion ku opshon pa un aña adishonal pa $11 mion. Temporada pasa Brantley tabata tin un promedio di .284 ku 10 honron, 26 doblete, 3 tripel i 73 kareda empuha.
- Despues ku Philadelphia Phillies a anunsiá ku nan no ta interesá na firma niun hende promé ku Spring Training, ta parse awor ku tog nan tin interes pa firma algun hungadó. Segun informashon nan Philadelphia aktivá mente ta buskando servisio di pitcher A.J. Burnett.
- General Manager di Minnesota Twins, Terry Ryan a keda diagnostiká ku kanser, esaki Ryan mes a konfirmá. Pa motibu di tratamentu nan médiko ku lo tin ku tuma lugá e general manager lo no ta ku e ekipo di Minnesota Twins na Spring Training.
- Pelotero Albert Pujols di Anaheim Angels ta laga kaso di difamashon kontra èks pelotero Jack Clark kai. Pujols a file un kaso di difamashon kontra Clark despues ku Clark a bisa ku Pujols tabata usa droga pa mehorá su prestashon. Den un deklarashon, Jack Clark a bisa ku e ta distansia su mes di e deklarashon nan ku e la hasi i ta pidi diskulpa na Albert Pujols.
- Pitcher di New York Yankees, Masahiro Tanaka resientemente a risibí su visa i lo yega Merka awe. Promé ku e biaha pa Spring Training na Florida lo tin un konferensia di prensa na New York. Tanaka a firma un kontrakt di shete aña pa $155 mion ku Yankees.
- Segun e kapitan di New York Yankees, Derek Jeter, e ekipo ta kla pa sigui sin Alex Rodriguez. Esaki despues ku djabièrnè ultimo Alex Rodriguez a aseptá su suspenshon pa e temporada di beisbòl 2014.
- Texas Rangers a yega na un akuerdo di liga menor ku invitashon na Spring Training ku pitcher Tommy Hanson. Hanson tabata tin un rèkert di 4 gana i 3 pèrdí ku un efektividat di 5.42 ku Anaheim Angels temporada pasa.
- E ekipo di Washington Nationals a yega na un akuerdo di un aña ku e relevista Tyler Clippard.


text:
MINISTER DI CULTURA TA INFORMA: REUNION CU STAKEHOLDERSNAN PA E PARADA NACIONAL DI LUZ A TUMA LUGAR DEN BON AMBIENTE
MINISTER DI CULTURA TA INFORMA:
REUNION CU STAKEHOLDERSNAN PA E PARADA NACIONAL DI LUZ A TUMA LUGAR DEN BON AMBIENTE
ORANJESTAD – E ultimo preparacionnan ta tumando luga pa e Parada Nacional di luz di diasabra awor. Den cuadro di esaki ayera Minister di Cultura hunto cu Representantenan di Comision Celebracion Dianan Nacional a reuni cu e diferente stakeholdersnan pa e parada nacional di luz. Na e reunion importante aki tabata presente e representantenan di Cuerpo Policial, IMSAN, Cruz Cora, Departamento di Obranan Publico y Serlimar.
E reunion a bay den bon ambiente caminda a informa tur stakeholdersnan di e reglanan y a duna informacion riba tur pregunta relaciona cu e parada nacional di luz.
E cayanan lo wordo cera pa 6pm y lo tin 125 polis trahando, Serlimar lo pone bari riba full e ruta y nan ta recomenda pa uza cupnan di plastic duro pa asina tin menos desperdicio.
Minister di Cultura Xiomara Maduro a keda hopi satisfecho cu e reunion y a gradici e stakeholdersnan pa nan presencia y nan cooperacion pa e parada nacional di luz.


text:
Kampionato Mundial di Beisbòl U21 na Taiwan
- Hulanda a derota Nueva Zelandia ku skor di 9-5
Cezan Rafeala a konektá 2 hit den 3 turno na bate ku 1 kareda anotá i 2 kareda empuha
Breve:
- Di e kuater ekiponan ku a kòmbersá ku agentenan di Pablo Sandoval e siman aki tur kos ta indiká ku ta sea Boston Red Sox of San Francisco Giants lo bai risibí servisionan di e pelotero. Segun informashonnan e pelotero ta inklinando mas na e banda di San Francisco aktualmente. Esaki a pone ku mes ora Boston Red Sox a manda David ‘Big Papi’ Ortiz bai papia ku Sandoval pa trata di kite for di San Francisco. Boston ta tratando pa haña Pablo bin bishitá Boston otro siman.
- Segun informashonnan, e ekipo di Miami Marlins ta den kòmbersashon ku Giancarlo Stanton pa un posibel ekstenshon di kontrakt. Stanton di 25 aña di edat ta bou di kontrol di Marlins te ku aña 2016. Pero aparentemente Miami Marlins ke keda ku e pelotero sigur un otro 10 pa 12 aña pa un salario di mas ku 300 mion dòler.
Hungadó Mas Balioso
- Liga Merikano
Ganado: Mike Trout di Los Angeles Angels
Promé finalista: Victor Martinez di Detroit Tigers
- Liga Nashonal
Ganado: Clayton Kershaw Los Angeles Dodgers
Promé finalista: Giancarlo Stanton di Miami Marlins


text:
22 PARTISIPANTE PA EDISHON 2017 DI FESTIVAL UN KANTO PA KOROSU
22 PARTISIPANTE PA EDISHON 2017 DI FESTIVAL UN KANTO PA KOROSU
WILLEMSTAD – Un total di 22 kansion nobo lo partisipá den e edishon di 2017 di Festival Un Kanto pa Kòrsou. E aña aki tabata tin un interes grandi di partisipashon pa loke ta trata e Festival di e aña aki.
E ensayonan ta kuminsá djadumingu awor dia 28 di mei. A repartí e areglistanan den 4 grupo, esta gruponan A te ku D. Grupo A ta konsistí di 4 areglo di Clark Elizabeth i 1 di Randall Corsen. Grupo B ta konsistí di 2 areglo di Jerrel Paula, 2 areglo di Randy Anzola i 1 areglo di Hector Sampson. Grupo C ta konsistí di 2 areglo di Albany Castro, , 3 Areglo di Axel Concencion i Ivo Proveniers i 1 di Hershel Rosario. Grupo D ta konsistí di e areglonan Elbert Josefa i 5 areglo di Gedion Chandler kaminda e ta kombiná dos ku Dwight Leoneta.
Djaluna dia 22 di mei último, e komishon organisadó a reuní ku e kompositornan, e kantantenan i tambe e areglistanan, kaminda a pasa riba diferente punto.
Kontrali na e último 9 añanan ku a pasa, e biaha aki, a disidí di bai di akuerdo ku 22 komposishon, kaminda lo saka 10 finalista ku lo bai un di dos buèlta.
Athunto e lista di e 22 partisipantenan
Atentamente
Giovanni Atalita


text:
Korsou
Yu’i Còrsou a keda likida riba caya na Hulanda
Posted on 05/23/2022 10:28 am AST | Updated on 05/23/2022 11:02 am AST
ROTTERDAM – Ayera nochi 23:30 (orario di Ulanda) tabatin un kaso di asesinato na Nassauhaven den Rotterdam. Tur kos ta indiká ku ta trata di un hòmber yu’i Kòrsou. Por papia aki di un akto di likidashon si mira kon di aserka a tira e hòmber víktima ku tabatin un t-shirt blanku bistí mata.
Riba vidio ku ta bai rònt ku a keda grabá pa abitantenan di den flèt, por mira kon hopi di aserka, un hòmber tur na pretu bistí, ku kapuchon ta yega i basha bala riba e víktima kende ta kai abou mesora. Ta parse ku a tira e víktima den kabes.Algun minüt despues dje insidente, un par di kaya despues kaminda e insidente a tuma lugá, a mèldu ku tin un outo na kandela riba Feijenoordkade. No ta konosí si e outo na kandela tin relashon ku e akto di likidashon aki.Te ku ayera nochi na momentu di nos imprenta, no a detené niun hende ainda komo sospechoso di e asesinato aki.Segun e filmashon ku a bai rònt, ta manera e agresor tabata para warda e víktima pa bai subi outo, i aki a lòs bala dirigí riba dje na altura di su kabes entre otro. E hòmber a kai patras di outonan stashoná na e sitio.Despues e malechor a kore subi un outo shinishi ku tabata para ward’é. Den e relato di polis ku a sali ayera nochi no ta indiká ki koló di e outo ku tabata na kandela djis despues di e insidente i algun kaya mas aleu, ta.Segun informashon ku a yega na nos mesa di redakshon for di Ulanda, ta bisa ku dos aña pasá tambe lo a likidá un ruman hòmber di e víktima di ayera nochi tambe.Polis ta hasi yamada na tur hende ku a mira algu òf sa, i tambe si nan tin kámara ku a graba algu, pa drenta den kontakto ku polis i asina yuda resolvé e kaso aki mas lihé posibel. NOTA: E texto ta scirbi den Papiamento fonetico di Corsou.


text: ORANJESTAD – Siman pasa Minister Xiomara Ruiz-Maduro tabata di bishita na Hyatt Place Aruba cual a habri su portanan recientemente. E mandatario a wordo ricibi pa Staf y Personal den persona di, entre otro, Sra. Marta Raven kende ta e Gerente General. E dignatario a haya un recorido den e hotel caminda a presenta e diferente facilidad di acomodacion, reunion y comercio cu Hyatt Place ta ofrece. E hotel tin un bunita architectura y ta di admira e decoracion cual tin su toke special di palo y santo blanco cu ta un enfoke di nos pais Aruba. Hyatt Place ta un bunita inversion cual ta demostra e confiansa cual sigur ta contribui na progreso di e economia di nos pais.


text:
Despues di a konsulta ku FTAC, Curaçao Oil (Curoil) N.V a manda un karta na tur klientenan di low sulfur diesel (LSD). Den e karta aki Curoil ta splika ku nan lo no stòp e suministrashon di e produktonan di petrolio si un kliente di LSD kumpra serka un otro suministradó, tanten ku prevení ku e produktonan no wòrdu mesklá ku e produktonan di Curoil.
Na fin di aña 2018 a yega na atenshon di FTAC un karta ku fecha di 17 desèmber 2018, kual Curoil a manda pa su klientenan. Den e karta aki Curoil ta indiká ku e lo stòp e suministro di produktonan mesora si un kliente kumpra produktonan serka un tersera parti. Klientenan di LSD serka Curoil ta pòmpnan di gasolin pero tambe negoshinan di industria i establesimentunan di horeca ku un delco/generator.
Despues di a konsulta ku FTAC, Curoil a disidí di duna mas informashon pa e klientenan pa medio di un karta. Den e karta aki Curoil ta indiká ku nan lo no stòp e suministro di produkto mesora si nan kumpra serka un otro suministradó. Curoil ta eksigí ku e kliente mester sòru pa produktonan ku wòrdu kumpra serka Curoil no wòrdu meskla ku produktonan di otro suministradónan. E kliente por hasi esaki por ehèmpel dor di warda e LSD den un depósito separá.
Klientenan ku ta di opinion ku Curoil ta ninga suministro sin ningun base, por tuma kontakto ku FTAC. FTAC lo monitoria esaki.
Prohibishon di mal uso di poder ekonómiko (‘misbruik machtspositie’)
E lei di prohibishon di mal uso di posishon di poder ta na vigor for di 1 sèptèmber 2017 na Kòrsou. Esaki ta nifiká ku sierto komportashon di empresanan ku un posishon fuerte riba e merkado ta prohibí. Di tin un posishon fuerte riba merkado no ta prohibí enkuanto di e Ordenansa Nashonal enkuanto Kompetensia, pero pa hasi mal uso di esaki si ta prohibí. Mal uso di posishon di poder por originá for di diferente forma di e kondukta di e merkado, manera:
- kobra preisnan ekstremadamente haltu;
- mantené kondishonnan di entrega irashonal;
- obligá klientenan pa kumpra un produkto kombiná ku un otro (‘koppelverkoop’); o
- nenga klientenan suministro di sierto produkto o servisio (‘leveringsweigering’).
E konsulta entre FTAC i Curoil aki riba menshoná a tuma lugá dor di nenga klientenan suministro di sierto produkto o servisio.


text:
Tiara Air
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Tiara Air tabata un kompania di aviashon di Aruba ku a opera entre 2006 i 2016.
Historia[editá | editá fuente]
E kompania a wordu fundá pa Alejandro Muyale, kende su famia tabata opera e kompania General Air Services (GenAir), dunando servisio di "ground handling" na Aeropuerto Internacional Reina Beatrix pa mas ku 30 aña. Muyale ta duna e compania e nomber di su yiu muhe "Tiara". Na 2006 e kompania a kuminsa operá buelonan regular entre Aruba i Boneiru, Colombia, Kòrsou, Estadonan Uni di Merka i Venezuela. Su flota pa servisio di pasahero tabata konsisti di avion nan tipo Shorts 360 i Boeing 737. Su ofisina prinsipal tabata na Oranjestad.
Fin di 2016 hues ta deklara e kompania bankarota ora ku 6 eks-trahadó a hiba e kompania korte. Despues di e akuerdo di 20 di novèmber 2015 pa ku e surseance van betaling Tiara Air a stop di hasi pago.[1]


text:
Un caso serio a tuma luga den Dakota caminda un persona a ricibi un hinca den nek y keda malamente herida. Den careda di 9:00 pm a pidi presencia di polis y ambulance cu urgencia den Avenida Millio Croes pa un intento serio cu arma blanco. Un persona femenino a propina su ex- pareha un hinca y subi un Toyota Yaris preto y sali na careda.
Segun informe na sitio, na momento di bandona sitio, e muhe lo a pasa dal e taira den acera y kap esaki. Den auto tin un criatura chikito cu a presencia tur esaki. Ademas cu e ta coriendo rond na e momento aki mientras autoridad ta en buskeda.
Mientras ambulance a atende e homber, e por a duna indicacion unda e agresion a tuma luga, cu tabata den Stadionweg y caminda e muhe lo a tira e arma den un cura di cas.
Un rato despues polis a bin encontra e dicho arma den Stadionweg. Tin un buskeda grandi tumando luga den diferente area entre otro Dakota y Madiki. Ta sinti cu mucho leu e no por yega como cu e tin un taira gekap.
Algo despues di 11:30 di anochi a bin haya e auto sospechoso banda di Verbindingsweg.


text:
ORANJESTAD, Aruba - 16 di maart, 2016: Recientemente e seleccion di karate di Aruba atende un competencia na e ciudad di New York, Merca. Esaki den e prestigioso torneo New York International Open KARATE 2016. Un total di 6 atleta mas dos coach y un oficial a representa nos isla den e Open aki. Mester bisa cu e campeonato tabata uno grandi y a conta cu participacion di paisnan manera Republica Dominicana, Puerto Rico, Montenegro, Canada, Island of Guadalupe, Trinidad, Scotland, Nepal, India, Uruguay, Georgia, Haiti, Venezuela y Merca.
Temporada di baseball di Aruba Little League a inicia diabierna ultimo den Parke di baseball Crismo Angela/Nadi Croes
ORANJESTAD, Aruba - 3 di maart, 2016: Diabierna ultimo bou di un entusiasmo grandi e temporada mas dushi di baseball a inicia na Aruba. E organisacion di Aruba Little League a inicia cu nan campeonato cu un bunita ceremonia di apertura den e Parke di baseball Crismo Angela/Nadi Croes na Sta Cruz. Mester bisa cu un bes mas varios ekipo di Nort, Center y South League den e divisionnan di Little, Junior y Senior lo competi e aña aki pa e titulo maximo 2016.
Lotto ta felicita Hugo Themen cu a wordo eligi como miembro di e Comite Tecnico Panamericana de Levantamiento de Pesas
Oranjestad, Aruba - 3 di maart, 2016: Den e dianan 25 pa 27 di februari ultimo, e conocido entrenador y alabes dirigente y actual presidente di e federacion di pesas, Sr. Hugo Themen tabata na e ciudad di Santo Domingo, Republica Dominicana unda a tuma luga e Congreso Electoral pa e periodico 2016 pa 2020 di e Federacion Panamericana de Levantamiento de Pesas. E congreso a conta cu un participacion di 22 pais miembro di e confederacion Panamericano, entrenan Aruba como tambe Corsow. Mirando e importancia di e congreso tabata tin varios personanan importante den e mundo di pesas a atende esaki manera e presidente di e federacion mundial di weightlifting, Dr. Tamas Ajan y e Secretario General Mr. Ma Wenguang.
ORANJESTAD, Aruba- 3 di maart, 2016: Riba invitacion di e representante mas halto di baseball Little League Latinamericano Sr. Carlos Pagan, Aruba Little League den representacion di su DA, Sr. Rhudy Donata a sali pa Freeport, Bahamas unda e congreso anual di Little League Latino Americano y del Caribe a tuma luga.
Oranjestad, Aruba, 19 di februari 2016. Den e ultimo cinco añanan, e deporte di combate Mixed Martial Arts a crece y bira un di e deportenan mas famoso na mundo. Aruba sigur no a keda atras mirando cu hopi hoben a cuminsa practica e deporte mientras cada evento di MMA tabata tin su acohida grandisimo colma di fanaticada. Es mas varios di Aruba su atletanan di MMA manera Evan Nedd, Aldrick Croes y Gregory Milliard a cuminsa representa nos isla den exterior esaki den eventonan renombra principalmente na Merca cu ta wordo hasta televisa pa mundo henter por mira. Actualmente e atleta di combate Gregory Milliard kende ta e campeon di Aruba y Caribe a biaha pa Detroit, Michingan unda e lo competi den un anochi di MMA. E atleta Milliard kende tin un record di 28 pelea gana y 6 pelea perdi di cual 26 pelea gana pa knockout lo mester enfrenta un otro campeon di MMA esta Shamier Garcia.


text:
Den e verslag pa loke ta trata e dos leynan di consenso di Reino COHO y RAft cu a keda manda Hulanda dia 20 di mei 2022, mi a haci varios pregunta y a duna comentario, critica y sugerencia pa cambio. Un punto cu mi a duna hopi atencion den e verslag ta e normanan stipula den e ley di consenso di RAft (Rijkswet Aruba financieel toezicht). Den e articulo aki mi lo bay amplia riba e e topico aki.
Manera mi a indica caba den un comunicado anterior, esta parti I, e normanan stipula den RAft ta irealistico y inalcansabel. Mi a trata entre otro e parti cu Hulanda ta exigi Aruba pa mantene normanan presupuestario y financiero for di prome cu e pandemia. Hulanda ta haci esaki sin tene na cuenta e impacto real di e pandemia y e desaroyonan mundial actual, manera guera entre Rusia y Ukrania.
Banda di e opinion cu e normanan mester keda miho defini, awe mi kier para keto na e hecho cu a keda subraya den nos verslag cu mester tene debido cuenta cu e influencia cu e normanan irealistico tin riba e grado di recuperacion di entre otro nos ‘schuldquote’. E punto di salida a base di cual a stipula diferente norma a cambia drasticamente door di e pandemia. Contrario na indicacionnan na 2018/2019 den e añanan nos dilanti nos ‘schuldquote’ sin duda lo sigui aumenta, esaki lo ta mas halto cu e limite critico stipula pa IMF pa e region di Caribe pa e proximo añanan.
Esaki sigur no ta nada straño mirando cu e propio IMF a indica cu Aruba ta e isla mas afecta den Caribe door cu nos ta depende principalmente di turismo. Door di esaki mes nos a indica den e verslag cu nos ta di opinion cu e componente aki tambe mester keda inclui den e analisis cu nos ta boga pe. Esta e analisis pa stipula normanan basa riba nos realidad actual y metanan di recuperacion. Nos a enfatisa y a haci e pregunta pakico Hulanda no ta tene cuenta cu nos situacion real y ta keda persisti na mantene na normanan bieu y irealistico.
Otro aspecto importante señala tambe pa Raad van State di Hulanda (RvS) ta e peliger di obstruccion di inversion door di e normanan presupuestario. Segun RvS, e standaardnan presupuestario mester ta realistico y alcansabel. Debi na e normanan presupuestario fiha pa Hulanda cu ta hopi ambicioso, sigur ta existi e riesgo cu nan lo hunga un impacto negativo riba nos capacidad di crecemento economico.
Pa fortalece e economia di Aruba y haci’e mas robusto, RvS ta indica cu Aruba mester bira menos dependiente di turismo. Pa logra diversificacion di nos economia nos lo mester realisa cierto inversionnan y e normanan actual sigur ta obstaculisa esakinan. E scenario aki tambe ta indica cu e normanan cu Hulanda ta mantene ta irealistico. Pa es motibo aki mes, den nos verslag a enfatisa e peliger aki y a puntra Hulanda pakico nan ta keda mantene normanan cu ta tranca crecemento di nos economia y perhudica nos recuperacion.
Manera mi a termina mi comunicado anterior ainda no a ricibi contestacion riba nos pregunta y criticanan for di Hulanda pero mi ta spera cu Hulanda lo tene cuenta cu esakinan y realisa cu e postura aki no ta uno corecto y sigur no ta beneficia recuperacion di nos pais.


text:
GOBIERNO A REUNI CU EMBAHADOR DI REINO NA BOGOTA Y EMBAHADOR DI COLOMBIA NA DEN HAAG
GOBIERNO A REUNI CU EMBAHADOR DI REINO NA BOGOTA Y EMBAHADOR DI COLOMBIA NA DEN HAAG
ORANJESTAD – Awe tabata un dia particular pa motibo cu tabatin un bishita historico. Ernst Noorman embahador di Reino na Bogota y Fernando Antonio Grillo Rubiano Embahador di Colombia na Den Haag, pa prome biaha a dicidi di biaha hunto y bin Aruba y Corsou pa trata diferente tema di importancia.
Conhuntamente cu Prome Minister Evelyn Wever – Croes coleganan Minister Geoffrey Wever y Minister Dangui Oduber, tambe tabata presente den e reunion cu e embahadornan y a trece varios punto padilanti.
Temanan cu a trata ta entre otro: oportunidadnan cu por tin riba tereno economico cu Colombia pa asina por tin mas contacto comercial. Tambe e tema di salud considerando cu Colombia ta un Pais hopi importante pa salud di pashentnan di Aruba. A palabra cu lo sigui amplia e posibilidad pa mas hospital na Colombia por atende pashent di Aruba. Tambe a trata e tema di imigracion di Venezuela, cu ta un tema cu ta afecta Aruba y Colombia hopi. Lo sondea posibilidadnan con por traha hunto riba esaki, pa e impacto di e crisis migratorio Venezolano, wordo sinti menos aki na Aruba.
Relacion entre Aruba y Colombia
Prome Minister a splica cu tin bon relacion entre Gobierno di Aruba y Gobierno di Colombia. E ultimo bishita cu tabatin cerca di e Minister President na Colombia, tabata 2 aña pasa net prome cu Covid. Na e ocasion ey, a reconfirma palabracionnan pa sigui traha hunto riba tereno di siguridad, comercial economico y salud.
Pa conclui, Prome Minister a bisa cu e tabatin un hopi bon reunion cu ambos Embahador di Colombia na Den Haag y tambe cu e Embahador di Reino na Bogota, unda cu a haci palabracion (cu lo sigui elabora riba nan), pa crea mas oportunidad y mas posibilidad pa yiunan di tera.


text:
‘Sensory play’ ta inclui cualkier actividad cu ta stimula un mucha chikito su sentido di tacto, olfato, gusto, bista y oido, como tambe cualkier cos cu ta involucra movemento y balans. Nicole Arends y Danique Lande, a traves di Everyday Sensoryplay ta trece e estilo di wega aki na tur mucha pa beneficio di nan desaroyo.
Den un entrevista cu Bon Dia Aruba, Arends a conta con el a cera conoci cu sensory play. “Tempo cu mi yiu tabata baby ainda, mi tabata riba Instagram y mi a haya un pagina di un persona cu tabata laga su yiu hunga cu aros, cu macaroni. Mi tabata asombra! Mi tabata djis para den mi cushina, y mi a pensa, ‘okay mi tin un paki di macaroni den cashi cu nos no a usa, mi tin un tray grandi, zeefjes chikito, y shot glasses di mi tempo prome cu mi tabata mama. Anto mi a djis habri un paña den cushina, mi a duna mi baby e baki cu macaroni curu, e zeefjes y e cupnan, y mi a djis observ’e”, el a conta. “E tabatin apenas 16 luna y el a hunga pa 60 minuut stret!”
Arends a keda asombra. “Esaki a tuma mi nada, a costa mi nada, e tabata enfoca pa 60 minuut! Mi nunca a mir’e enfoca asina largo riba nada otro, ningun co’i hunga, nada. Pues mi a pensa, tin algo den esaki.”
Asina el a bay experimenta cu mas cos, y a keda gusta e resultado. Arends ta bisa cu e resultado ta inmediato. Ademas, tabata great pa observa su baby desaroya asina lihe, asina bon cu su habilidadnan motor. Profesionalnan di desaroyo infantil ta comenta cu Arends su baby su habilidadnan ta hopi desaroya; dokter tambe a comenta. Asina el a realisa cu tur e sensory play realmente tabata yudando su desaroyo. Y el a dicidi pa sigui educa su mes riba sensory play. “Ora mi ta hacie cu mi yiu, mi ta sinta su dilanti, mi mes ta pasa mi man den e baki macaroni. E tabata asina terapeutico, e zonido con e ta cay… asina mi a pensa cu nos ta usa nos sentidonan tur dia, nos ta experimenta mundo a traves di nos sentidonan. Pues pakico nos a stop di duna atencion of dedica tempo na esaki?” Tur hende cu haya chens pa hunga cu sensory play, nan ta encanta.
Danique Lande, kende tin experiencia y estudio pa traha cu mucha, a bin traha hunto cu Nicole riba Everyday Sensoryplay. Nan conoce otro desde tempo cu nan tabata na basisschool na Aruba. Lande a conta Bon Dia Aruba cu cada actividad di sensory play tin su splicacion tras di dje. “Por ehemplo un actividad pa baby ta consisti di un plachi preto cu blanco. Pakico e ta preto cu blanco, pakico tin patronchi asina pa por ehemplo un baby di tres luna? Aunke babynan hopi chikito no ta haci mucho, no ta move mucho, nan ta desaroya nan sentidonan caba. Nan ta wak rond, nan por sinti e temperatura. Awo, e actividad ta simplemente pa djis mira e patronchinan – esaki ta yuda nan desaroya nan bista, desaroya nan nervionan, ta yuda nan enfoca nan atencion ya cu no tin hopi distraccion.”
Tur actividad tin un aspecto cune, sea ta temperatura, coordinacion man-wowo, motrocidad fini of grueso. Na momento cu e mayornan ta presente, por splica e ciencia tras di cada actividad.
Everyday Sensoryplay
Nan grupo di wega pa baby y mucha ta pionero na Hulanda den sensoryplay como un metodo di educacion trempan. Arends a bisa cu e ta kere cu sensory play mester bira mesun importante cu e otro sistemanan di educacion trempan. Esaki pasobra ta yuda desaroya sentidonan cu ta esencial y necesario pa desaroyo di un mucha. E ta destaca cu permiti e muchanan ‘haci desaster’ ta permiti nan pa descubri mundo. Por ehemplo, door di laga nan laga cosnan cay nan ta siña di gravedad. Y door di permiti e muchanan explora nan sentidonan libremente, nan ta siña y descubri mundo rond di nan. Door di a sirbi nan necesidad pa explora, ta haci nan comportacion miho den otro areanan.
“Sensory play ta ‘open ended’, no tin un manera corecto pa hunga”, Arends ta enfatisa. “Ta e imaginacion di e mucha loke ta crea e wega. Tin un sinfin di wega cu por crea asina. Ta desaroyando su imaginacion di un manera diferente cu por ehemplo role-play of cualkier otro manera. E ta siña hunga independientemente tambe, y pa enfoca riba un solo cos pa hopi tempo, ya cu tur otro factor a keda afo.” Asina ta con un mucha por hunga un ora largo riba su mes explorando. “Nos kier pa nan mes ta den nan mesun mundo”, Lande ta agrega.
Lande a splica cu nan ta haya importante pa educa mayornan riba e aspecto importante cu co’i hunga no mester ta caro. “Tur nos material ta cosnan basico cu bo tin den cas – carton di papel di WC; cualkier paki di carton, cort’e den un par di forma y traha algo cune y bam! Bo tin sensory play.”
E ta destaca cu no ta costa ni tempo ni placa pa traha un actividad di sensory play pa muchanan.
Sesionnan na Aruba
Awo Lande y Arends ta bin Aruba den luna di juni pa mayornan por participa den sesionnan di grupo y asina siña pa incorpora sensory play den educacion di nan yiu.
“Mi sa na Aruba cu situacion ta dificil pa hopi hende, y mi sa cu hopi biaha mayornan no tin tempo pasobra nan tin cu traha asina duro. Y e muchanan no ta haya suficiente atencion pa desaroya na habilidadnan cu nan mester a largo plaso. Con hopi nan lo prospera si nan tabatin acceso na sensory play? Mi soño ta pa yuda mi isla chikito, pa nos generacion bay dilanti. Y mi ta yuda cu algo cu ta facil, ta reciclable, ta taste-safe,” Arends a bisa. “Y nos a keda haya yen solicitud pa bin Aruba.”
Nan ta bay haci tayer na scol, tayer publico, y bishitanan priva na cas. Ta bay tin dos grupo: grupo di baby di 0-16 luna; y e otro grupo di 17 luna te cu seis aña. Pero muchanan mayor di seis aña por participa – djis mester acerca e grupo pa laga sa cu tin un mucha mayor, asina nan por prepara un actividad adecuado pa su edad.
No ta un secreto cu educacion na Aruba mester di ayudo. “Mi por echt wak esey ta pasa na Aruba. Mi mama ta traha na un bassischool y ta conta mi con cosnan ta canando. No semper e hendenan ariba tin bon comunicacion. Anos ta traha abao aki directo cu e muchanan, nos por haci un impacto directo pa yuda duna e muchanan e empuhe y stimulacion pa nan desaroya”, Lande a comenta. “Con desaroya e muchanan ta bay ta ora nan yega kleuter si nan a pasa henter dia dilanti un pantaya?” Nan idea ta pa den créche, kleuter y basisschool dedica al menos un lesuur pa siña y experimenta cu sensory play.
Sensory play ta beneficia tur mucha di tur edad. “E prome cinco aña ta hopi importante pa desaroyo di un mucha”, Lande a bisa. “Pero e no ta caba eynan, pasobra adultonan ainda ta usando y perfeccionando nan sentidonan.” Den e prome cinco aña e cerebro ta desaroya, y despues no mas, y ta p’esey ta considera e prome cinco aña esnan mas importante, y mester desaroya e cerebro cu habilidadnan y desaroyo di calidad.
Pa muchanan mayor, nan ta bay mas den e parti di haci experimento hunto, cosnan mas ‘cientifico’ cu e muchanan lo haya mas interesante.
Pa finalisa, Lande y Arends ta invita tur mayor na Aruba cu ta interesa den experimenta sensory play pa acerca nan pa mas informacion, y pa participa den un di e sesionnan den luna di juni.


text:
WILLEMSTAD—Fusions situá den Saliña lo ta esenario awe, djaweps dia 16 yüni 2022 nochi, entre 7’or i 9’or, pa inskripshon pa partisipá den “Real 2 Real Dirty 2022”
Ta trata aki di evento, unda ku por disfrutá, dia 26 yüni próksimo, den Stadion Johnny Vrutaal na Rif. Riba e fecha di e evento, entrada ta habri 3’or di atardi, pa seguidamente e show mes inisiá, pa 4’or di atardi. Lo bai ta un aktividat estilo 7×1, unda lo tin 7 diferente aktividat, bou di un dak.
Lo bai ta un atardi, riba kua lo bai tin entre otro 4×4 Battles, unda outonan di mondi vibes lo kompetí riba un offroad track, ku lo keda konstruí. Tambe lo bai tin kompetensianan di crossers, quad, heavy equipment, i semi heavy equipment.
Karchinan ya ta optenibel, miéntras ku pa hinka tur hende den e ambiente di e evento, lo tin un autoshow, dia 25 próksimo, for di 6’or di atardi te ku 10’or di anochi, den Stadion di Rif mes.


text:
Kralendijk – Riba djabièrnè 4 di yüni Kuerpo di Bombero Hulanda Karibense a repartí alarma di huma na dies ganadó di e quiz ‘online’ tokante alarma di huma. E quiz tabata parti di e promé tema di e kampaña di prevenshon di BKCN, ku komo meta pa informá habitante di Hulanda Karibense tokante seguridat di kandela i kon por yuda bo mes den situashon di emergensia. BKCN a ofresé pa bai instalá e alarma di kandela na kas di e ganadónan. E di dos tema di e kampaña ta trata di medionan pa paga kandela pa den kas. Pa ku e tema aki tambe tin un quiz. Pa mas informashon tokante medionan di paga kandela pa den kas i pa quiz, chek riba www.rijksdienstcn.com.
Lesa tambe:
- Bonchi Boneiru ke produsi kòfi di kalidat haltu na Boneiru
- Flamingo Airport porfin ta bai haña left sofistiká pa ròlstul
- Tera Barra ta regalá 500 palu di Watakeli
- A selebrá Dia di Emansipashon na Isla’Riba
- Registro Sivil ta habri ora èkstra pa rekuperá sitanan pèrdí pa motibu di mal wer


text:
Cu profundo dolor na nos curason, nos ta anuncia fayecimento di
Pedro Damiana Croes
*23-02-1930 – †29-05-2022
Na nomber di su:
Yiu: Nataly Croes
Nietonan: Rafaski Plaza, esposa y yiunan na Hulanda
Stefany Plaza na Hulanda
Rafione Plaza na Hulanda
Ruman: Mona Servage-Croes y famia na Hulanda
Benita Croes y famia na Curacao y Aruba
Cuervo y famia na Venezuela
Famia: Croes, Servage, Cuervo, Plaza demas famia y conocirnan
Disculpa nos si den nos tristesa nos por a lubida algun famia of conocir.
Ta invita pa acto di despedida cual lo tuma lugar na Aurora Funeral Home Dialuna 06 di juni 2022 di 2’or pa 4’or di atardi. Cremashon lo tuma lugar den seno familiar.


text:
WILLEMSTAD.- Na Kòrsou tin hopi interes pa kasnan di 3D Concrete. Asina Shendly Lacroes, ku ta Manager di 3D Concrete, ta bisa. 3D Concrete ta parti di kompania Betonindustrie Brievengat (BiB). Ku 3D Concrete e kompania ta ‘print’ kasnan. 3D Concrete ta traha ku un ‘printer’ ku ta print muraya di betòn ‘laag voor laag’. BiB ta traha huntu ku e kompania hulandes CyBe Construction, ku tin mas ku 10 aña di eksperensia ku 3D Concrete. BiB a konstruí un kas di modelo na Seru Loraweg i awor ta konstruí un otro kas riba e mesun tereno. Ku esaki BiB ta e promé kompania den Karibe ku a kuminsá ku kasnan di 3D Concrete.
Durante un dia habri, luna pasá, mas ku 700 hende a bishita e kasnan di modelo. Hopi di nan tin interes pa laga BiB konstruí un kas nobo pa nan. Lacroes ta splika ku 3D Concrete ta un forma moderno ku ta mas barata ku konstrukshon tradishonal i tambe ta bon pa medio ambiente. ‘Bo ta konstruí solamente e partinan ku bo mester, na un manera limpi i rápido’.
Banda di esei Lacroes ta splika ku kasnan di 3D Concrete ta sólido i duradero. E manera nobo di konstrukshon ta kumpli ku tur reglanan i pèrmit. ‘Hopi hende tambe ta puntra si kompania di seguro ta sigurá kasnan asina i si nan por haña un hipotek pa kasnan di 3D Concrete. E kontesta riba ámbos pregunta ta ‘si’.’
Lacroes ta splika ku tin basta interes for di kompanianan den Karibe tambe. Nan ke sa mas di e proyektonan di BiB. Segun Lacroes ku 3D Concrete por konstruí kasnan den un periodo kòrtiku ku kostanan abou. ‘Mi ta komprendé ku otro kompanianan ta interesá.’ Riba wèpsait di Janssen de Jong, ku ta e kompania di madre di BiB, ta skirbi ku konstrukshon di kas via 3D Concrete por ta un solushon pa korporashon ku ke konstruí kantidat grandi di kasnan. Kasnan di 3D Concrete por wòrdu usa komo kasnan sosial, Janssen de Jong ta bisa.
Banda di esei Lacroes ta bisa ku te ainda e método ta relativamente nobo na Kòrsou. E ta konvensí ku lo bin hopi petishon pa kasnan. ‘Ku e preis ekonómiko lo tin mas famia ku por kumpra nan mes kas. Esaki ta bon pa pueblo di Kòrsou i pa Kòrsou mes. Ku esaki nos ta duna un kontribushon na bienestar di nos pais.’


text:
ORANJESTAD, Aruba – Pa Aruba Bank e empleado ta central ora di priminti e clientenan “Un Experencia Superior”. Cu esaki den mente Aruba Bank ta nomina un empleado ehemplar tur luna.
E empleado cu ta escohi ta esun cu durante di e luna a haci su maximo esfuerzo pa brinda momentonan superior na tur esnan cu bishita Aruba Bank of haci uzo di un manera of otro di un servicio di banco.
Luandho Deluvia, Officer a ser seleciona durante di luna di april pa brinda servicio superior na clientenan den un tempo record. Su dinamismo, profesionalismo y eficiencia a haci cu ela wordo nomina y reconoci como un empleado superior.
Aruba Bank ta felicita y gradici tur e miembronan di e famia di Aruba Bank cu a wordo nomina pa yuda brinda tur cliente “Un Experiencia Superior”. Pabien Luandho!


text:
Riba djabièrnè 4 di mart sentral di polis a risibí notifikashon tokante un kandela na un kas situá na Seru Grandi.
Na yegada a topa ku un fèlt grandi ku a kima. Dos bòshi di mata tabata na kandela ainda. Brantwer a paga e kandela. No tabatin herido, pero e bisiñanan den besindario si tabatin molèster di holó i huma.
E habitante na e sitio kaminda e kandela a surgi a deklará ku ta djis sushi e kier a kima. El a hasi esaki den un baki di metal pero no a paga tinu ku e baki no tabatin bòm, dor di kua e kandela a plama.
Kastigabel
A papia serio ku e habitante tokante e echo ku kimamentu di sushi ta kastigabel. Un próksimo biaha lo sigui un prosès ferbal.
Lesa tambe:


text:
Su CV Uniko A Yuda E Hoben Aki A Haña Stazje Sin Sollicitatiegesprek
Semper bo ta tende ku bo tin ku diferensia bo mes di otronan kandidatonan. Esei bo por a mira tambe na e CV di Robby Leonardi ku tabata trahá manera e wega di Super Mario.
Meskos ku Robby Leonardi, e hoben aki tambe ta un bon ehèmpel di ku hinkamentu di un tiki mas esfuerso den bo cv por ta benefisioso. Sumukh Mehta di Bangalore, India a yuda diferente hende drecha nan cv, pa asina nan por yega na un trabou.
Dia e mes tabata kla pa solisita, ela traha un cv uniko pa su mes. Su cv a wòrdu hinka den forma di e revista di fashion pa hende hòmber, GQ Magazine.
Sumukh a ègt hasi su bèst pa impreshoná editor di GQ Britaniko, su cv den forma di GQ Magazine tabata 20 pagina largu. E cv a inklui tur loke un dunado di trabou lo ta ke mira di un buskado di trabou.
Un introdukshon kòrtiku di su mes, su edukashon, eksperensia i asta un parti ku ta splika dikon e lo ke traha na GQ.
E cv a dura mas ku tres siman pa traha, esaki a inklui photoshoot i diseño grafiko i e parti di skibimentu ku mester a tuma luga. Tur esakinan ela hasi ku ayudo di su amigunan. Sumukh a hasi hopi esfuerso pa e cv aki, inkluyendo un cover, pagina di kontenido etc. Kiermen Sumukh a hasi tur loke e tabata por pa laga su cv parse mas manera un revista di GQ.
Ela Haña Un Stazje
Dylan Jones, Editor-in-Chief di GQ Britaniko a ofrese Mehta un stazje na London. E no mester a ni pasa un sollicitatiegesprek manera ta kustumber pa un trabou of stazje.
Lès ku nos Por Siña
Lèsnan ku nos por siña di Sumukh su eksperensia ta lo siguiente:
- Bo trahamentu di cv tambe bo por pensa ‘Out Of The Box’
- Semper hinka esfuerso den bo cv
- Personalisá bo cv pa kada un posishon/kompania ta yuda bo val op
- Bo no tin ku skibi bo cv/karta di solisitut bo so
Si bo tambe ke val op entre tur otro buskado di trabou, djis pone bo cv riba Werk ze!.
Via Mashable


text: For di djárason 20 di aprel 2022, biaheronan bakuná i no bakuná mester yena solamente un deklarashon di salú pa nan biahe pa Boneiru. For di e fecha ei, biaheronan no mester tèst òf entregá un prueba di rekuperashon òf prueba di bakunashon mas pa nan biahe. Esei ta konta pa biahero for di tur pais. Di biaheronan ta spera ku nan ta yena e deklarashon di salú konforme bèrdat. For di basta tempu kaba na Boneiru, e kantidat di hospitalisashon ta stabilmente abou. P’esei ta posibel pa laga lòs awor e kondishonnan di biahe ku tabata konta pa e isla akí. Si den futuro sali un variante nobo di e vírùs di corona ku ta kousa keho serio, ta evaluá e kondishonnan di biahe di nobo. Ta posibel ku teniendo kuenta ku e variante nobo ta adaptá e kondishonnan di biahe.


text:
Isla i ministerio di salubridat, medio ambiente i naturalesa (GMN) ta kooperá! Nan a bari, limpia, drecha Kenepa Grandi, segun vários korant. Hòmbu, Isla no ta nada malu. Nan ta invertí nos florin fuerte den nos komunidat. Un aktividat asina no ta nada partikular, anto p’esei Isla asta ta risibí un ‘Solo di Oro’ di Radio Hoyer, pa invershon regular den ‘aktividat soshal.’
Ami lo athudiká otronan éksito i un muestra di mérito, pasobra mané e ta awó huma di sakrifisio i otorgamentu ta molestiá mi bista i olfato. Si tin un órgano den nos pais ku no ta niun tiki sosial, ta Isla. Regularmente Isla ta surpasá norma di dióksido di suafel ku World Health Organization (WHO) a marka, i ora e molèster ta bira berdaderamente di mas, ku alumno i dosente ku ta saka, skolnan ta wòrdu fòrsá di sera porta. Es mas. Basá riba un relato di Eco-RYS for di 2005, Isla ta mata anualmente 18 hende, si no ta mas, i nan ta kousa míles di hende pa apelá na èkstra gastu di kuido. Aparte di e bòshi di plaka ku ta mará na esaki ku pais Kòrsou tin ku paga, nos no por yama esaki ‘aktividat soshal’ ètòl. Pero kiko nos minister di salubridat, señor Whiteman, ta hasi? En bes di lembe Isla un wanta moralmente i hurídikamente, e ta kooperá ku Isla drechando un boka. Wèl, miéntras abo ta landa dushi na Kenepa Grandi, habitante di Wishi/Marchena ta guli mas pilchi òf nan ta djòdjò riba kustia di Lamuèrtè. Awor sí mi ke sa den nòmber di pas kiko ta e grupo di sanger di nos minister di GMN, i alabes dòkter, señor Whiteman.
Drs. Arjan Linthorst (miembro di direktiva di SMOC)


text:
DEN HAAG, Hulanda – E referendum Hungro riba refugiadonan a cay den mal tera cerca Gobierno Hulandes. Segun minister Koenders e cay pafo di e reglanan.
E mandatario a expresa basta formal contra e prome minister Hungaro Orban den Tweede Kamer.
E gobierno Hungaro ta contra e plan Europeo pa bin cu un comparticion obligatorio di e refugiadonan den e estadonan miembro di Union Europeo. Koenders a mustra cu e Gobierno Europeo por dicidi y cu nan por bay corte Europeo. Cu e referendum riba dia 2 di October ‘nan ta ta mustra claramente cu unidad ta hopi importante. Pero asina aki ta kibra e Union Europeo mas tempran, na luga di mehora e situacion,” segun Koenders.
Fuente: NOS.nl


text:
WILLEMSTAD – Manera ya a keda publiká, Federashon Futbòl Kòrsou a anunsiá ku Maduro & Curiel’s Bank (MCB) ta bira patrosinador ofisial di futbòl lokal na Kòrsou. Ku esaki e kampionato di promé divishon pa 3 aña largu lo wòrdu yamá “Kampionato di MCB promé divishon”.
Den wikènt tras di lomba, despues ku wikènt anterior no tabata tin futbòl pa motibu di dia nan di fiesta i di reflekshon, futbòl a sigui. Wikènt aki un biaha mas tin sinku partido riba programa i tur wega ta wòrdu hunga na Stadion Ergilio Hato.
E promé partido tabata djabièrnè na momentu ku Sithoc a topa ku e ekipo di Centro Barber. E partido aki a kaba na un empate di 0 gol. Ku esaki ámbos ekipo ta haña un punto i awor tur dos ekipo ta disponé di kuater punto riba tabla di posishon.
Djasabra tabata tin dos partido, ku e promé partido entre Vesta i Hubentut Fortuna. Den e partido aki Vesta a bai buska su promé punto nan riba tabla di posishon, pero no a logra esaki despues di kai vensí ku skor di 3-1. Ku esaki Hubentut Fortuna ta avansá bai shete punto riba tabla di posishon, miéntras ku Vesta ta keda ku sero punto.
Den e di dos partido tabata tin e enkuentro entre SUBT i Centro Dominguito. Ámbos ekipo a logra bai kas ku solamente un punto despues di a empate na un gol. SUBT awor tin shete punto riba tabla di posishon. Centro Dominguito ta avansá bai sinku punto riba tabla di posishon.
Djadumingu tambe tabata tin dos partido. Den e promé partido Jong Holland a enfrentá Victory Boys, kaminda Jong Holland ku kuater punto a logra e viktoria ku skor mínimo. Ku e resultado aki Jong Holland tambe tin shete punto awor riba tabla di posishon, miéntras ku Victory Boys ta keda ku nan tres punto
E último enkuentro pa wikènt tras di lomba tabata entre Undeba i Jong Colombia. E partido aki a bira e di tres empate di wikènt, na momentu ku e partido entre Undeba i Jong Colombia ta kaba na un gol pa banda. Ku e empate Undeba ta logra nan promé punto di temporada, miéntras ku Jong Colombia ta avansá bai dos punto riba tabla di posishon.


text:
The content originally appeared on: Diario
ORANJESTAD (AAN): E organizacion FUTURA desde 2018 te awor a tuma varios iniciativa den pa tecnologianan moderno brindando
primordialmente e posibilidad na nos hobennan den enseñansa pa explora conocemento cu e mundo di innovacion aki.
Asina FUTURA a logra cristalisa diferente proyectonan piloto den e mundo digital manera tecnologianan nobo den diferente klas unda a aloca ‘C-Touch screens’ na Cacique Macuarima School, Pastoor Kranwinkel y St. Franciscus College y Mobiel Techlab maneha pa Metabolic Foundation. Mobiel Techlab por ehempel a worde sostene cu fondonan di EU na inicio pa 18 luna largo y despues Gobierno y Futura a tuma esaki over te momento Pandemia a bati na nos porta y hopi actividad a worde poni ‘on hold’.
Diamars ultimo Minister Endy Croes a reuni cu representantenan di FUTURA señora Jefryene Dijkhoff y sr. Pancho Croes kendenan a presenta un idea piloto pa aña escolar benidero. Ta trata di proyectonan di digitalisacion manera E-learning unda scolnan lo participa y entrega nan proyecto cu nan kier desaroya pa nan scol y/of klas a traves di un ‘projectplan’.
Pa cu esaki tin un panel di expertonan kendenan lo scoge e proyectonan ganado pa cada kwartaal. Scolnan lo haya mas splicacion y detaye di kico tur nan mester cumpli cune prome cu entrega nan ‘projectplan’ pa asina nan por bin na remarca pa logra gana y ricibi un inversion pa nan proyecto di E-learning.
Minister di Enseñansa y Deporte Endy Croes a splica hunto cu Minister President señora Evelyn Wever – Croes y su Ministerio den colaboracion estrecho cu FUTURA ta sostene ideanan pa proyectonan piloto unda FUTURA ta aloca 400 mil Florin pa e proyectonan aki. Cada cuartal un promedio di 100 mil Florin lo worde inverti na proyectonan ganador cuminsando e aña escolar 2022-2023. Den simannan nos dilanti lo reuni cu tur ‘stakeholders’ y directivanan di scol pa asina inicia cu e proyecto aki.
Den conferencia di prensa lo elabora mas extenso riba esaki. Cu creatividad ta logrando hopi pa enseñansa.